47 kanak-kanak mati atau alami kecacatan di Yaman dalam tempoh 2 bulan

(Utusan Khas UNHCR, Angelina Jolie menyantuni seorang kanak-kanak di Sanaa semasa lawatan bagi menarik perhatian dunia kesan konflik tujuh tahun terhadap rakyat Yaman/AFP)

DUBAI, 12 Mac- Dalam tempoh dua bulan tahun ini, 47 orang kanak-kanak ‘dibunuh atau mengalami kecacatan’ akibat perang saudara di Yaman.

Menurut Tabung Kanak-Kanak Pertubuhan Bangsa Bersatu (UNICEF) golongan kanak-kanak adalah yang pertama dan paling terkesan apabila seramai 10,000 kanak-kanak terbunuh atau cedera dalam perang saudara yang tercetus sejak 2015.

Menurut wakil UNICEF ke Yaman, Philippe Duamelle, “hanya dua bulan pertama sudah 47 orang kanak-kanak dilaporkan terbunuh atau cacat di beberapa lokasi sekitar Yaman, jelasnya menerusi satu kenyataan.

“Sejak konflik tercetus di Yaman hampir tujuh tahun lalu, PBB mengenal pasti lebih 10,200 kanak-kanak terbunuh atau mengalami kecederaan, jumlah sebenar jauh lebih tinggi.”

Sementara itu konflik di Ukraine pula merekodkan, sekurang-kurangnya 71 kanak-kanak terbunuh dan lebih 100 orang cedera dalam tempoh dua minggu sejak pencerobohan Rusia di Ukraine, menurut kenyataan ahli parlimen negara itu pada Khamis.

Ratusan ribu orang pula dilaporkan terbunuh sama ada secara langsung atau sebaliknya dengan perang saudara antara pemberontak Houthi disokong Iran dengan tentera kerajaan disokong tentera pakatan diketuai Arab Saudi.

(Khadija Mohammad (kiri) bersama rakannya sedang membasuh pakaian di perkampungan Bani Shaybah, luar Taez bandar ke-3 Yaman,8 Mac 2022/AFP)

November lalu, Program Pembangunan PBB memaklumkan, kira-kira 377,000 orang mati akibat pertempuran, kebuluran, tiada bekalan air bersih dan ancaman penyakit menjelang akhir 2021.

“Keganasan dan kesedihana sudah menjadi perkara biasa di Yaman menyebabkan kesan yang teruk kepada jutaan kanak-kanak dan keluarga,” kata Duamelle.

“Sudah tiba masanya penyelesaian politik yang kukuh dicapai demi keamanan rakyat dan kanak-kanak yang sepatutnya mendapat hak itu.”

Konflik menyebabkan keperluan asas seperti pendidikan dan kesihatan lumpuh dengan jutaan penduduk hilang tempat tinggal menyebabkan 80% rakyat bergantung hidup kepada dana bantuan.

Menurut UNICEF, lebih 2,500 sekolah tidak lagi dapat digunakan kerana digunakan untuk tujuan ketenteraan atau dijadikan tempat perlindungan untuk penduduk yang dipindahkan.

Januari lalu, Majlis Keselamatan PBB melaporkan hampir 2,000 kanak-kanak yang direkrut pemberontak, mati di medan pertempuran antara Januari 2020 sehingga May 2021. -AFP


Ukraine terus dibedil bom Rusia

KHARKIV, 12 Mac- Rusia dan Ukraine terus bergolak.Ketika ini tentera Rusia dilapor semakin menghampiri Kiev malah di daerah lain menyaksikan beberapa siri serangan telah dilancarkan termasuk mengebom sebuah institut di bandar Kharkiv, Ukraine.Perkara tersebut dimaklumkan pegawai kanan negara Ukraine.Insitut tersebut didakwa menempatkan reaktor nuklear eksperimen dan serangan yang dilakukan Rusia turut menyebabkan sebuah asrama berdekatan terbakar.

Menurut Penasihat kepada Menteri Hal Ehwal Dalam Negeri, Anton Gerashchenko, institut Fizik dan Teknologi itu mempunyai sumber radiasi yang digunakan untuk tujuan saintifik.Media tempatan turut melaporkan anggota bomba bertungkus lumus memadamkan kebakaran di kawasan seluas 100 meter persegi itu.Ketika ini pertempuran dilaporkan masih lagi berlaku di kawasan berhampiran institut tersebut.


Indonesia sumbang AS$5 juta sokong rancangan tangani pandemik

JAKARTA, 12 Mac - Indonesia menyumbang US$5 juta kepada Gabungan Inovasi Kesiapsiagaan Epidemik (CEPI) bagi membantu rancangan organisasi itu menangani pandemik dan epidemik.Menteri Kesihatan Indonesia Budi G. Sadikin berkata, komitmen kewangan itu selaras dengan usaha negara itu memperkukuh kesihatan global, sejajar dengan komitmen Indonesia selaku presiden Kumpulan 20 (G20).“Saya percaya bahawa kita perlu bekerjasama, dan Indonesia bersedia memberi komitmen kepada CEPI,” katanya dalam satu kenyataan hari ini."Komitmen kami demi kebaikan sejagat, tidak meninggalkan sesiapa pun, dan mempersiapkan dunia berdepan pandemik seterusnya."

Penderma utama menyumbang sejumlah US$1.5 bilion kepada CEPI pada Sidang Kemuncak Kesiapsiagaan Pandemik Global yang berlangsung selama dua hari di London bermula 7 Mac.United Kingdom, Jepun, Norway, Amerika Syarikat, Jerman, Australia, Yayasan Bill & Melinda Gates dan Wellcome Trust antara penderma terbesar.CEPI merupakan kerjasama inovatif antara sektor awam, swasta, dermawan dan sivil, dilancarkan di Davos pada 2017,Gabungan itu bertujuan memiliki vaksin yang selamat dan berkesan dalam tempoh 100 hari selepas ancaman pandemik atau wabak dikenal pasti serta meningkatkan pengeluaran vaksin.-BERNAMA.


Aset tiga bank Belarus disekat, umum bantuan kemanusiaan ke Ukraine - Jepun

(Bantahan penduduk Tokyo terhadap operasi tentera Rusia di Ukraine/AFP)

TOKYO, 11 Mac- Kerajaan Jepun akan membekukan aset tiga bank Belarus beberapa hari selepas Kesatuan Eropah (EU) bersetuju memperketatkan sekatan terhadap Minks atas sokongannya kepada pencerobohan Rusia di Ukraine.

Tokyo turut mengumumkan dana bantuan AS$100 juta kepada Ukraine dan negara jirannya bagi membantu rakyat Ukraine yang terpaksa melarikan diri dari peperangan.

Sekatan terbaru Tokyo terhadap Belarus itu akan berkuat kuasa 10 April ini, langkah diambil ketika Jepun dan rakan G7 lain menekan Moscow dengan beberapa siri tindakan terhadap institusi kewangan dan eksport termasuk barangan semikonduktor.

Sebelum ini, Jepun telah mengumumkan sekatan terhadap Preside Belarus, Alexander Lukashenko.

Awal minggu ini, EU memberi kebenaran untuk memotong sistem maklumat SWIFT tiga bank Belarus susulan penglibatan dalam serangan di Kremlin.

SWIFT adalah sistem pemesejan selamat untuk pembayaran rentas sempadan dan pantas sekali gus menjadikan perdagangan antarabangsa lebih lancar.

Tiga bank tersebut ialah Belagroprombank, Bank Dabrabyt, dan Bank Pembangunan Republik Belarus, menurut Kementerian Luar Jepun.

Kementerian itu menyatakan AS$100 juta bantuan akan dihantar ke Ukraine, Poland, Hungary, Moldova, Slovakia and Romania menerusi organisasi antarabangsa, reaksi kepada keperluan mendesak seperti isu kesihatan, tempat tinggal dan perlindungan kanak-kanak.

Terdahulu Kongres Amerika Syarikat mengumumkan kelulusan rang undang-undang perbelanjaan 2022, termasuk hampir AS$14 bilion untuk bantuan kemanusiaan dan ketenteraan kepada Ukraine. -AFP


Facebook dan Instagram benarkan pengguna kecam Rusia

NEW YORK, 11 Mac- Meta Platforms akan membenarkan pengguna Facebook dan Instagram di beberapa negara untuk menyeru tindakan keganasan terhadap Rusia serta tenteranya dalam konteks pencerobohan ke atas Ukraine.

Pemberian kebenaran itu sekali gus menyaksikan perubahan sementara terhadap dasar syarikat media sosial itu berhubung ucapan berbaur kebencian.Malah, syarikat itu juga memberi kebenaran sementara untuk beberapa hantaran menyeru kematian terhadap Presiden Rusia, Vladimir Putin, atau Presiden Belarus, Alexander Lukashenko, di beberapa negara termasuk Rusia, Ukraine dan Poland, menurut sejumlah kenyataan e-mel dalaman kepada pengendali kandungannya."Susulan pencerobohan Rusia ke atas Ukraine, kami memberi kebenaran sementara untuk ekspresi politik yang lazimnya bertentangan dengan peraturan kami, sebagai contoh ucapan ganas seperti 'matilah penceroboh daripada Rusia.""Namun, kami masih tidak membenarkan seruan keganasan terhadap orang awam Rusia," kata jurucakap Meta dalam satu kenyataan.

Menurut satu e-mel terbabit, seruan agar pemimpin berkenaan maut akan dibenarkan kecuali sekiranya ia mengandungi sasaran lain atau mempunyai dua petunjuk kredibiliti seperti lokasi atau kaedah.Perubahan sementara dasar berhubung seruan keganasan itu diguna pakai di Armenia, Azerbaijan, Estonia, Georgia, Hungary, Latvia, Lithuania, Poland, Romania, Russia, Slovakia dan Ukraine, menurut satu e-mel terbabit. - REUTERS


Korea Utara jalankan dua ujian ICBM terbaru lebih berkuasa - AS

WASHINGTON, 11 Mac- Dua ujian peluru berpandu terbaru oleh Korea Utara baru-baru ini adalah sistem peluru berpandu balistik antara benua (ICBM).

Kenyataan itu dikeluarkan Pentagon, menunjukkan berlaku ‘peningkatan serius’ yang bakal disusuli tindakan sekatan baharu.

Menurut laporan dari Korea Utara, ujian yang dilakukan pada 26 Februari dan 4 Mac lalu tertumpu kepada pembangunan satelit peninjau.

Namun menurut Pentagon, analisis terperinci menyimpulkan ujian itu sebenarnya pelopor kepada percubaan untuk pelancaran ICBM jarak penuh.

Sebarang pelancaran seumpama itu menandakan berakhirnya moratorium ujian senjata yang diputuskan sendiri oleh Pyongyang sejak 2017, seterusnya menyebabkan ketegangan ketenteraan di Semenanjung Korea dan di rantau luar.

Setakat ini, Korea Utara telah menjalankan tiga ujian ICBM, kali terakhir pada November 2017 iaitu Hwasong-15; dianggap sistem senjata yang mampu sampai ke Washington dan seluruh benua Amerika Syarikat.

Jurucakap Pentagon, John Kirby berkata dua ujian terbaru itu, turut melibatkan sistem peluru berpandu balistik antara benua yang Pyongyang pamerkan semasa perarakan tentera pada Oktober 2020.

Sebelum ujian ICBM pada 2017, Korea Utara telah menjalankan satu siri pelancaran roket berkuasa tinggi menunjukkan antara perluasan program ruang angkasa Pyongyang.

(Pemimpin Korea Utara, Kim Jong Un (tengah) sedang memerika pusat Pentadbiran Pembangunan Aeroangkasa Kebangsaan Korea Utara di Pyongyang/AFP

Ketika ini, Korea Utara telah dikenakan sekatan antarabangsa atas tindakan meneruskan program pembangunan peluru berpandu dan senjata nuklear.

Namun pegawai kanan AS menyifatkan ujian terbaharu sebagai, ‘peningkatan serius’ dan Perbendaharaan akan mengumumkan langkah terbaru hari ini bagi menghalang Pyongyang mengakses "barangan dari luar dan teknologi" dalam memajukan program tersebut.

Menurut Kirby Washington “kekal komited kepada pendekatan diplomasi” tetapi “akan mengambil semua langkah perlu bagi memastikan keselamatan negara dan sekutu kami.”

Sementara itu di Tokyo, kementerian pertahanan menyatakan, pihaknya telah mencapai kesimpulan sama seperti Washington dan menambah ujian pada Februari telah mencecah ketinggian sehingga 600 kilometer dengan jarak sejauh 300km, manakala pelancaran pada bulan Mac mencapai ketinggian sehingga 550 kilometer dengan jarak kira-kira 30 kilometer.

Tokyo menyifatkan ujian itu, “satu ancaman kepada keselamatan dan keamanan yang tidak lagi boleh diterima. -AFP


PBB beri amaran sebarang provokasi di Libya akan bawa kepada pertempuran

NEW YORK, 11 Mac - Pertubuhan Bangsa Bersatu (PBB) memberi amaran sebarang provokasi di Libya akan membawa kepada pertempuran. Penasihat Khas Setiausaha Agung PBB, Stephanie Williams menggesa semua pihak bertenang dan mengelak daripada melakukan provokasi, termasuk mengerahkan pasukan bersenjata.

Misi Bantuan PBB di Libya (UNSMIL) menerusi Twitter menyuarakan kebimbangan berhubung laporan, lebih ramai anggota tentera dikerah selain pergerakan besar-besaran konvoi kumpulan bersenjata di dalam dan kawasan sekitar Tripoli. Rakaman video dan gambar tular menunjukkan konvoi anggota militia yang setia dengan Perdana Menteri yang dilantik Parlimen di timur negara itu, Fathi Bashagha bergerak menuju ke timur Tripoli. -AFP


Moscow akan buka koridor kemanusiaan ke wilayahnya setiap hari

(Penduduk Ukraine meninggalkan negara itu susulan pencerobohan Russia menuju negara jiran di Medyka, Poland/REUTERS)

MOSCOW,11 Mac - Moscow akan membuka koridor kemanusiaan ke wilayahnya setiap hari bagi membolehkan penduduk meninggalkan Ukraine. Ia disebalik penegasan Kiev tiada laluan pemindahan ke Rusia, akan dibuka. Menurut seorang Pegawai Kementerian Pertahanan, Mikhail Mizintsev, koridor untuk laluan ke wilayah Rusia itu, akan dibuka tanpa sebarang perjanjian, bermula 10.00 pagi setiap hari.

(Pegawai Kementerian Pertahanan, Mikhail Mizintsev/FOTO WIKIPEDIA)

Bagaimanapun, laluan pemindahan lain, akan diteruskan berdasarkan perjanjian dengan Ukraine. Tentera Rusia juga sedang bekerjasama rapat dengan Ukraine untuk membuka tiga lagi koridor kemanusiaan. Mizintsev mendakwa lebih 2.5-juta penduduk Ukraine memohon dipindahkan ke Rusia. Moscow telah memindahkan lebih 187,000 orang awam ke negara itu, satu jumlah yang tidak dapat dipastikan. Mizintsev turut menuduh tentera Ukraine menghalang pemindahan orang awam dari bandar Mariupol. -AFP


Hospital kanak-kanak, wad bersalin di Ukraine musnah akibat serangan tentera Rusia

(Hospital kanak-kanak, wad bersalin di Mariupol, Ukraine, musnah akibat serangan/AFP)

KIEV, 11 Mac - Serangan tentera Rusia telah memusnahkan sebuah hospital kanak-kanak termasuk wad bersalin di bandar Mariupol, Ukraine.sekurang-kurangnya dua orang dewasa dan seorang kanak-kanak terbunuh dalam kejadian itu.17 lagi kakitangan hospital ; dilaporkan cedera.

(Hospital kanak-kanak, wad bersalin di Mariupol, Ukraine, musnah akibat serangan udara tentera Rusia/AFP)

Presiden Ukraine, Volodymyr Zelensky menyiarkan sebuah video di Twitter, yang menunjukkan kemusnahan teruk di kompleks perubatan itu.Beliau menyatakan, kemusnahan itu berpunca daripada serangan Rusia.Kementerian Luar Rusia tidak menafikan serangan itu namun menuduh tentera Ukraine menggunakan hospital sebagai untuk melancarkan serangan.Video yang dikongsi oleh pekerja penyelamat menunjukkan kemusnahan teruk, dengan mangsa yang cedera dipindahkan.Rangka kereta yang hangus dan terbakar serta kawah besar di tepi bangunan dapat dilihat di kawasan tersebut.


Thailand ambil pendekatan tidak berpihak dalam konflik Rusia-Ukraine

BANGKOK, 11 Mac  - Thailand mengambil pendekatan tidak berpihak kepada Rusia atau Ukraine dalam isu konflik antara kedua-dua negara itu demi menjaga kepentingan negara dan rakyatnya.Jurucakap kerajaan Thailand Thanakorn Wangboonkongchana berkata Perdana Menteri Prayuth Chan o-cha telah mengemukakan dasar mengenai krisis Rusia-Ukraine sejak awal konflik demi keseimbangan di peringkat antarabangsa.Beliau mengulangi pendirian asas Thailand adalah untuk memindahkan warganegaranya di Ukraine dan hal itu berjaya dilaksanakan.

“Pendirian Thailand sentiasa menyokong dialog, bukan keganasan, mencari penyelesaian secara aman berdasarkan prinsip Piagam Pertubuhan Bangsa-Bangsa Bersatu atau menerusi mekanisme yang dipersetujui bersama,” katanya dalam satu kenyataan pada Khamis.Sebagai anggota ASEAN, Thanakorn berkata Thailand juga menegaskan pendiriannya menerusi “Kenyataan Menteri Luar ASEAN mengenai situasi di Ukraine dan menyeru semua pihak berkaitan supaya melaksanakan pencegahan maksimum dan berusaha sedaya upaya meneruskan dialog melalui pelbagai saluran.Beliau menambah Thailand percaya bahawa penyelesaian konflik boleh dicapai melalui cara aman.“Dengan cabaran pandemik COVID-19, Thailand tidak mahu melihat sebarang konflik dan ketegangan antarabangsa,” katanya.Sementara itu, jurucakap Kementerian Luar Thailand, Tanee Sangrat berkata Thailand menyokong usaha kemanusiaan di Ukraine dengan memberikan sumbangan kemanusiaan untuk Palang Merah Ukraine.Atas permintaan Kedutaan Ukraine di Thailand, Kementerian Luar meluluskan bajet sebanyak 2 juta baht untuk membeli bekalan, katanya.“Kedutaan Diraja Thailand di Ukraine akan menguruskan pemerolehan dan penyerahan bekalan,” katanya.-BERNAMA


71 orang kanak-kanak terbunuh selepas hampir dua minggu tentera Rusia di Ukraine

(Seorang ibu bersama anaknya melintas sempadan Ukraine ke Poland pada 8 Mac 2022/AFP)

KIEV, 10 Mac- Sekurang-kurangnya sudah 71 orang kanak-kanak terbunuh dan lebih 100 lagi cedera di Ukraine sejak Presiden Rusia mengumumkan perang terhadap Ukraine pada 24 Februari lalu.

Kenyataan itu diumumkan parlimen Ukraine tatkala serangan udara terbaru di hospital kanak-kanak di Mariupol membunuh tiga orang termasuk seorang kanak-kanak perempuan.

“Dari permulaan pencerobohan Rusia sehingga pukul 11.00 pagi ini waktu tempatan 10 Mac, 71 orang kanak-kanak terbunuh dan lebih 100 lagi cedera,” tulis Lyudmyla Denisova, pegawai parlimen mengenai hak asasi manusia, menerusi mesej Telegram.

Serangan di hospital Mariupol yang terletak di pelabuhan tenggara Ukraine, iaitu kawasan yang dikepung tentera Rusia dan pemisah pro-Rusia dari wilayah Donbas di timur Ukraine.

Menurut sumber, 17 orang dewasa dilaporkan cedera dalam pengeboman itu.

Sementara itu di Malyn, barat wilayah Zhytomyr, tiga kanak-kanak dan dua individu lain terbunuh apabila tujuh buah rumah musnah dalam serangan udara, kata Denisova.

Pada Rabu malam pula, dua wanita dan dua kanak-kanak terbunuh apabila peluru mengenai rumah mereka di Slobozhanske, sebuah perkampungan di wilayah timur Izium, kata Denisova yang turut memaklumkan seorang kanak-kanak perempuan berusia lima tahun terselamat.

Di Irpin, tidak jauh dari ibu negara Kiev, seorang kanak-kanak perempuan berusia 10 tahun cedera parah dan sedang bertarung nyawa di hospital. -AFP

(Beberapa tembakan mengenai cermin sebuah kereta di Irpin, utara Kiev berlaku pada 10 Mac 2022/AFP)


Rundingan tiga penjuru Rusia-Turki-Ukraine gagal capai kesepakatan

(Menteri Luar Turki, Mevlut Cavusoglu (tengah), Menteri Luar Rusia Sergei Lavrov (kiri) dan Menteri Luar Ukraine Dmytro Kuleba (kanan) mengahadiri mesyuarat tiga penjuru Menteri Luar Russia-Turkey-Ukraine di Antalya pada 10 Mac 2022/AFP)

ANTALYA, 10 Mac- Rusia dan Ukraine gagal mencapai kesepakatan bagi pelaksanaan gencatan senjata dan isu kemanusiaan lain dalam rundingan pertama peringkat tertinggi antara ke dua-dua negara susulan pencerobohan Rusia di Ukraine kira-kira dua minggu lalu.

Menteri Luar Rusia, Sergei Lavrov dan rakan sejawatan, Dmytro Kuleba mengadakan pertemuan di luar Forum Diplomasi Antalya, di bandar peranginan Turki itu.

Rundingan tiga penjuru itu turut disertai Menteri Luar Turki, Mevlut Cavusoglu, selaku pengantara rundingan.

Menurut Kuleba “tiada kemajuan” dicapai walaupun gencatan senjata 24 jam, dan menyatakan “seolah-olah ada pembuat keputusan lain di Rusia mengenai isu yang dirundingkan.”

Kuleba turut mengulangi janjinya bahawa Ukraine tidak akan mengalah dan berkata “saya ulangi bahawa Ukraine tidak akan menyerah, tidak menyerah, dan tidak akan menyerah".

Dia menyifatkan rundingan itu sebagai “sukar”, menuduh rakan sejawatannya dari Rusia kerana membawa naratif tradisional tentang isu Ukraine ke meja rundingan.

Jelas Kuleba, pihaknya bersedia untuk bertemu dengan Lavrov semula dalam format rundingan sama jika terdapat prospek atau perbincangan lebih serius dalam mencari penyelesaian.

Delegasi Ukraine dan Rusia turut mengadakan pertemuaan di Belarus, namun pasukan yang dihantar Rusia untuk pertemuaan itu hanyalah wakil peringkat rendah tanpa melibatkan menteri.

Pertemuan yang berlangsung hari ini diadakan tatkala kemarahan komuniti Barat selepas Rusia menyerang hospital kanak-kanak di Mariupol, kawasan yang dikepung tentera Rusia.

Kiev melaporkan selain bangunan musnah, serangan turut menyebabkan tiga orang terbunuh termasuk seorang kanak-kanak perempuan.

Jelas Kuleba dia mahu perjanjian mengenai koridor kemanusiaan di bandar Mariupol dicapai pada pertemuan itu, namun Lavrov, bukan individu yang boleh membuat keputusan dalam hal tersebut.

“Lavrov akan berhubung dengan pihak yang ada kuasa mengenai hal yang dibincangkan,” kata Kuleba.

Tambahnya, Lavrov mendakwa hospital tersebut dijadikan sebagai “pangkalan tentera untuk nasionalis” dari Batalion Azov yang disifatkan radikal.

Dia juga mendakwa Kesatuan Eropah dan beberapa negara lain menyokong bekalan senjata ke Ukraine.

Apabila ditanya mengenai rancangan Rusia menyerang negara lain, Lavrov berkata “Rusia tidak ada rancangan untuk menyerang negara lain” dan mendakwa “kami tidak menyerang Ukraine.”

Dia sekali lagi menegaskan operasi tentera yang diumumkan Presiden Vladimir Putin pada 24 Februari lalu disebabkan situasi di Ukraine mewujudkan ancaman langsung kepada Persekutuan Rusia. -AFP

(Menteri Luar Turki, Mevlut Cavusoglu mengalu-alukan kehadiran Menteri Luar, Ukraine Dmytro Kuleba sebelum pertemuan dengan Menteri Luar Rusia Sergei Lavrov di Antalya, Turki/AFP)


RCSC hantar bantuan kemanusiaan ke Ukraine

BEIJING, 10 Mac- Misi bantuan kemanusiaan Persatuan Palang Merah China (RCSC) berlepas ke Ukraine semalam sebagai usaha membantu pelarian yang terkesan akibat konflik.Bantuan kemanusiaan itu terdiri 1,000 pek bungkusan mengandungi selimut, pad kalis lembap, tuala, pinggan mangkuk, meja, baldi dan lampu suluh.Dalam satu kenyataan, RCSC memaklumkan bahawa ia menyambut baik tujuh prinsip Gerakan Palang Merah dan Bulan Sabit Merah Antarabangsa yang cakna kepada perkembangan situasi semasa dan keperluan kemanusiaan serta membekalkan bantuan secara berterusan.Usaha itu sekali gus mencerminkan peranan China yang bersifat membina dalam meredakan ketegangan di Ukraine.

Sementara itu, China menyeru pihak terbabit menyokong, menjaga dan meneruskan rundingan antara Rusia dengan Ukraine sehingga mencapai kedamaian di samping sedaya upaya mengelak daripada berlakunya krisis kemanusiaan berskala besar.Terdahulu, Menteri Luar China, Wang Yi pada Isnin mengusulkan enam saranan untuk mencegah krisis kemanusiaan di negara itu.Antara saranan itu termasuk mengekalkan prinsip berkecuali dan adil dalam tindakan kemanusiaan, menempatkan pelarian Ukraine dengan baik, memberi jaminan agar akses bantuan kemanusiaan berjalan lancar, mengizinkan warga asing dibantu untuk meninggalkan Ukraine dan mengoptimumkan peranan Pertububan Bangsa-Bangsa Bersatu (PBB) sebagai penyelaras.


Hospital di Mariupol diserang, 3 orang mati termasuk kanak-kanak

(Beberapa orang dibawa keluar dari bangunan hospital di bandar Mariupol selepas serangan udara tentera Rusia/AFP)

KIEV,10 Mac- Sekurang-kurangnya tiga orang terbunuh termasuk kanak-kanak dalam serangan di hospital Mariupol di selatan Ukraine, pada Rabu lapor pihak berkuasa tempatan hari ini.

“Tiga orang terbunuh termasuk kanak-kanak perempun dalam serangan semalam di hospital kanak-kanak dan ibu mengandung di kawasan yang dikepung tentera Rusia di Mariupol,” menurut angka yang dikemas kini pagi ini oleh majlis perbandaran menerusi Telegram.

“Secara sengaja tentera Rusia cuba ‘memusnahkan’ penduduk awam Mariupol tanpa belas kasihan,” menurut majlis perbandaran itu lagi.

Kenyataan sama turut melaporkan 1,200 penduduk terbunuh dalam tempoh sembilan hari pengepungan tentera Rusia.

Serangan ke atas hospital kanak-kanak itu disifatkan Presiden Ukraine Volodymyr Zelensky sebagai jenayah perang yang turut mencetuskan kemarahan antarbangsa.

Pengarah Save the Children's di timur Eropah, Irina Saghoyan menerusi satu kenyataan menyebut “ia amat mengerikan kerana tempat untuk mendapatkan rawatan atau bantuan menjadi lokasi yang ingin dimusnahkan.”

“Di mana lagi keluarga dan kanak-kanak hendak pergi jika hospital juga menjadi tempat tidak selamat? Sepatutnya lokasi itu tidak dijadikan medan perang ketika konflik yang menyaksikan kanak-kanak tidak bersalah, terbunuh.” -AFP

(Keadaan hospital di Mariupol selepas serangan udara tentera Rusia pada 9 Mac 2022/AFP)


Ketidaksamaan pendapatan di Afrika Selatan kekal paling tinggi di dunia

(Protes penduduk terhadap pekerja warga asing atau disebut "Operation Dudula" di Alexandra pada 7 Mac 2022/AFP)

JOHANNESBURG, 10 Mac- Bank Dunia melaporkan Afrika Selatan kekal sebagai negara 'paling tinggi jurang kekayaan' di dunia dengan kaum menjadi penentu utama dalam komuniti yang menyaksikan 10% penduduk memiliki lebih 80% kekayaan negara."Afrika Selatan... adalah 'negara paling tidak sama rata di dunia, dalam kedudukan pertama kalangan 164 buah negara, menurut institusi yang berpangkalan di Washington itu berdasarkan laporan terbaharu 'Inequality in Southern Africa'.Hampir 30 tahun selepas berakhirnya dasar Apartheid, "kaum kekal sebagai penentu utama ketidaksamaan di Afrika Selatan disebabkan faktor pendidikan dan pasaran buruh," kata Bank Dunia.Apabila kaum dianggap sebagai faktor jurang pendapatan, laporan itu menyebut, "ia menyumbang kepada ketidaksamaan pendapatan sebanyak 41 peratus, manakala faktor pendidikan, 30 peratus meskipun nilai itu berkurangan.""Legasi kolonialisme dan apartheid, yang berakar umbi dalam pengasingan kaum dan ruang, terus memperkukuh ketidaksamaan itu."Negara jiran yang membentuk Kesatuan Kastam Afrika Selatan -- Botswana, Eswatini, Lesotho dan Namibia -- ke semuanya berada di kedudukan paling atas senarai negara paling tidak sama rata di dunia.Faktor jantina turut memainkan peranan penting. Di Afrika, secara umum pendapatan wanita 30% kurang daripada lelaki meskipun memiliki taraf pendidikan sama.Jurang gaji antara lelaki dan wanita mencapai 38 peratus di Namibia dan Afrika Selatan.Agihan tanah pertanian yang tidak sekata juga menjadi faktor yang mendorong ketidaksamaan terutama di kawasan luar bandar.Di Namibia, 70% daripada 39.7 juta hektar tanah pertanian komersial "masih milik orang Namibia berketurunan Eropah", kata Bank Dunia. -AFP

(Gambar fail Bank Dunia di Washington/AFP)


Koridor kemanusiaan: 35,000 penduduk yang terperangkap di bandar Ukraine dibawa keluar

(Penduduk awam dari utara Kiev dipindah keluar menerusi koridor kemanusiaan yang dipersetujui Rusia-Ukraine/AFP)

UKRAINE, 3 Mac- Sekurang-kurangnya 35,000 penduduk awam Ukraine dipindahkan keluar dari bandar-bandar Ukraine yang dikepung tentera Rusia.Menurut Presiden Volodymyr Zelensky menerusi mesej video pada Rabu, pelaksanaan tiga koridor kemanusiaan membolehkan penduduk meninggalkan bandar Sumy, Enerhodar dan beberapa kawasan di Kiev.Zelensky amat berharap proses pemindahan boleh diteruskan sehingga Khamis waktu tempatan apabila tiga lagi laluan selamat akan dibuka di bandar Mariupol, Volnovakha di bahagian tenggara dan Izium di timur Ukraine.Pemindahan itu berjaya diteruskan apabila Moscow dan Kiev mencapai persetujuan pada Rabu untuk membuka lebih banyak laluan selamat sekali gus memberi harapan kepada penduduk awam yang terperangkap di bandar-bandar keluar dari zon pertempuran. Terdahulu, lebih 5,000 orang dipindahkan keluar dari Sumy, bandar yang dihuni kira-kira 250,000 penduduk terletak berhampiran sempadan Rusia dan menyaksikan pertempuran sengit sejak beberapa hari lalu. Namun usaha membawa keluar penduduk dari bandar pelabuhan Mariupol, yang dikepung tentera Rusia beberapa hari lalu, gagal atas beberapa masalah dan kedua-dua pihak menyalahkan antara satu sama lain.Pada Rabu, serangan udara Rusia menyebabkan sebuah hospital kanak-kanak musnah mencetuskan kemarahan Barat, dua minggu selepas pencerobohan Moscow terhadap bekas jirannya Soviet.Menurut Datuk Bandar Mariupol lebih 1,200 orang awam terbunuh ketika tentera Rusia mengepung bandar itu lebih seminggu.Agensi pelarian PBB UNHCR telah menganggarkan jumlah pelarian mencecah antara 2.1 hingga 2.2 juta. -AFP

(Tentera Ukraine sedang berkawal di bandar Kiev/AFP)


Operasi ketenteraan Rusia di Ukraine cetuskan pelbagai krisis kesihatan - WHO

GENEVA, 10 Mac - Operasi ketenteraan besar-besaran Rusia di Ukraine telah mencetuskan pelbagai krisis kesihatan di negara itu.Sekurang-kurangnya 18 serangan menyasarkan kemudahan kesihatan, ambulans dan petugas kesihatan.Ketua Pengarah Pertubuhan Kesihatan Sedunia (WHO), Tedros Adhanom Ghebreyesus berkata, setakat ini 10 nyawa terkorban dan 16 mangsa cedera.Pengarah Kecemasan WHO, Michael Ryan pula memaklumkan, serangan Moscow dalam tempoh 2 minggu lalu telah mendorong hampir 2.2 juta penduduk Ukraine meninggalkan negara itu.Kira-kira 1,000 kemudahan kesihatan, termasuk hospital dan klinik kesihatan, terletak dalam jarak 10 kilometer dari zon pertempuran.

(Seorang kanak-kanak Ukraine berada di dalam kediamannya yang musnah akibat serangan Rusia/UNICEF)

Dalam pada itu, Pengarah Eksekutif Tabung Kanak-kanak Pertubuhan Bangsa Bersatu (UNICEF) Catherine Russell memaklumkan lebih satu juta kanak-kanak telah melarikan diri dari Ukraine ke negara jiran dalam tempoh kurang dua minggu sejak Rusia melancarkan operasi ketenteraan.Katanya dalam tempoh itu, sekurang-kurangnya 37 kanak-kanak terbunuh manakala 50 lagi cedera. - AFP


Tiga penyokong Daesh dihukum penjara bersubahat bunuh paderi pada 2016

("Saya berasa tenang", kata Roseline Hamel ahli keluarga Jacques Hamel/AFP)

PARIS, 10 Mac- Mahkamah Perancis mengenakan hukuman penjara sehingga 13 tahun terhadap tiga lelaki yang didakwa mempunyai hubungan kait dengan kes bunuh seorang paderi berusia 86 tahun, enam tahun lalu.

Jacques Hamel dibunuh dengan kejam apabila lehernya dikelar dalam satu serangan didalangi kumpulan Daesh pada 26 Julai 2016.

Ketika kejadian, dua penyerang berusia 19 tahun, Adel Kermiche dan Abdel-Malik Petitjean, merempuh masuk ke kawasan gereja sebelum melakukan pembunuhan selain turut mencederakan pengunjung gereja sehingga parah.

Polis berjaya menembak mati penyerang ketika keluar dari gereja untuk melarikan diri. Beberapa yang lain pula disiasat kerana terbabit dengan pembunuhan itu.

Menerusi satu video, mereka mengaku ahli kumpulan Daesh dan menggelar diri sebagai ‘askar’ untuk membalas dendam atas penglibatan Perancis dalam memerangi kumpulan Daesh di Syria dan Iraq.

Tiga suspek yang terlibat dalam kes pembunuhan itu didakwa atas kesalahan ‘bersubahat dengan pengganas’, iaitu -- Philippe Jean Louis, Farid Khelil dan Yassine Sebaihia.

Ke semua mereka didapati ada berhubung dengan pelaku serangan kerana Jean Louis bersama Petitjean ada ke Turki, beberapa minggu sebelum serangan berlaku.

Mahkamah Paris menetapkan hukuman 8 tahun penjara kepada Sebaihia, Khelil 10 tahun dan Jean Louis selama 13 tahun.

Pembunuhan paderi Hamel berlaku kurang dua minggu selepas serangan Hari Bastille yang meragut 86 nyawa. -AFP

(Gambar lakaran tertuduh Farid Khelil ketika perbicaraan kes bunuh Jacquel Hamel di Mahkamah Paris pada 2 Mac 222/AFP)


Menteri Luar Rusia dan Ukraine adakan rundingan bersemuka yang pertama

ANTALYA, 10 Mac - Menteri Luar Rusia, Sergei Lavrov dan rakan sejawatannya dari Ukraine, Dmytro Kuleba dijadual mengadakan rundingan bersemuka di Turki hari ini.Ia pertemuan peringkat tinggi pertama antara Kiev dengan Moscow sejak Rusia melancarkan operasi ketenteraan besar-besaran terhadap negara jirannya itu dua minggu lalu.Presiden Turki, Recep Tayyip Erdogan yang menawarkan diri menjadi pengantara rundingan Ukraine-Rusia berharap, kedua-dua pihak bersetuju melaksanakan gencatan senjata.

Terdahulu, Kuleba menerusi hantaran video di Facebook mengesahkan sedang bersiap sedia untuk bertemu Lavrov.Beliau tidak meletakkan sebarang harapan besar, tetapi akan cuba memanfaatkan pertemuan itu sepenuhnya. - AFP


Arab Saudi benarkan solat rapat saf, solat berjemaah berkapasiti penuh

RIYADH, 10 Mac- Jemaah umrah kini dibenarkan menunaikan solat rapat saf di Masjidilharam selepas pihak berkuasa Arab Saudi menarik balik sekatan COVID-19 di negara itu.Persiapan lain turut dilakukan menjelang bulan Ramadan dijangka beberapa pelan operasi akan ditetapkan dalam masa terdekat.Pentadbiran Hal Ehwal Masjidilharam dan Masjid Nabawi mengaktifkan semula pelan operasi bagi membolehkan solat berjemaah dengan kapasiti penuh."Pelan baharu bertujuan menambah baik perkhidmatan kepada jemaah umrah serta pengunjung ke Masjidilharam dan Masjid Nabawi.""Pelan itu akan diumumkan 21 Mac ini dalam satu sidang akhbar bagi memperincikan butiran lanjut," kata kenyataan itu.Semua prosedur dan perkhidmatan yang digantung ketika pandemik COVID-19, kini kembali dilaksanakan seperti biasa.Ia termasuk membatalkan penjarakan sosial antara jemaah.

Selain itu, bekas air zamzam akan diletakkan semula di seluruh kawasan Majidilharam.Bagaimanapun, para jemaah masih perlu memakai pelitup muka.Sementara itu, tempahan untuk menunaikan umrah atau ziarah di Masjidilharam di Arab Saudi untuk bulan Ramadan semakin meningkat."Permintaan untuk ibadah itu sangat tinggi dalam 13 hari pertama bulan berkenaan yang dijangka pada 2 April tahun ini," lapor Gulf News.Tempahan yang dibuat pada aplikasi Eatmarna juga menunjukkan permintaan tinggi untuk umrah pada setiap Jumaat Ramadan.Manakala hari ke-30 bulan itu sudah ditempah penuh.


Pentagon tuduh Rusia rekrut rakyat Syria dan pemberontak mempertingkat serangan di Ukraine

KIEV, 10 Mac- Pentagon menuduh Rusia merekrut rakyat Syria dan anggota pemberontak dari negara lain untuk pertingkatkan serangan di Ukraine.Namun, pihak berkuasa Amerika tidak dapat memastikan jumlahnya.Rusia sebelum ini membantu Syria di bawah pentadbiran Presiden Bashar al-Assad memerangi kumpulan pemberontak, menyaksikan negara itu berperang selama lebih sedekad.Jabatan Pertahanan Amerika mendakwa Presiden Rusia, Vladimir Putin menjalankan misi merekrut untuk membawa masuk kumpulan pemberontak ke Ukraine.

"Rusia berharap kehadiran kumpulan pemberontak itu dapat membantu Moscow menawan Kiev," kata kenyataan itu.Beberapa sumber mendedahkan sejumlah anggota kumpulan pemberontak Syria sudah berada di Ukraine .Sebelum ini, Pentagon menyatakan lebih 150,000 tentera Rusia dikerahkan ke Ukraine.Ukraine juga mendapatkan bantuan dari luar apabila kira-kira 20,000 sukarelawan asing tiba di negara itu untuk membantu tentera Ukraine.


Australia dakwa wujud penggabungan strategik antara China - Rusia

CANBERRA, 10 Mac- Ketua Risikan Australia mendakwa wujud penggabungan strategik baharu yang membimbangkan antara Moscow dan Beijing.Andrew Shearer, Ketua Pengarah Pejabat Risikan Kebangsaan berkata Presiden China, Xi Jinping dilihat seperti merancang menguasai rantau Indo-Pasifik dan menggunakannya sebagai pangkalan untuk mengatasi Amerika Syarikat sebagai kuasa utama dunia.Kenyataan Shearer itu mengukuhkan amaran bahawa serangan Rusia terhadap Ukraine mungkin mencetuskan konflik serantau atau global.Sejak serangan Rusia terhadap Ukraine yang digelar Moscow sebagai operasi khas, pakar risikan Australia menganggap konflik kuasa utama semakin berkemungkinan berlaku.

"Australia perlu bekerja lebih keras untuk mengekalkan keamanan berasaskan undang-undang seperti diamalkan di Eropah dan wilayah Indo-Pasifik.""Ancaman geopolitik akan berkisar mengenai teknologi termasuk menggunakan serangan siber," kata Shearer menerusi satu kenyataan.Susulan itu, Australia mempertingkatkan pertahanan sibernya tanpa menyekat perdagangan dan perkongsian maklumat.Pegawai Kementerian Luar China memberitahu pemberita beliau tidak dimaklumkan mengenai kenyataan Shearer itu, tetapi menuding ke arah perjanjian tiga penjuru AUKUS yang diumumkan tahun lalu sebagai lebih membimbangkan untuk rantau ini.


Gencatan senjata sementara untuk pemindahan bermula di Ukraine

MOSCOW, 9 Mac- Gencatan senjata sementara antara tentera Rusia dan Ukraine bermula pada hari ini bagi membolehkan pelaksanaan proses pemindahan orang awam di lima bandar utama di Ukraine. Menurut Kementerian Pertahanan Rusia, gencatan senjata itu berkuat kuasa di bandar Kiev, Kharkiv, Chernigiv, Sumi dan Mariupol pada pukul 10:00 pagi waktu Moscow (0700GMT).Delegasi Rusia dan Ukraine mengadakan rundingan pusingan ketiga di bandar Belarusia Brest pada Isnin yang berakhir dengan perkembangan “agak positif" berhubung isu kemanusiaan, lapor Agensi Anadolu memetik pegawai Ukraine.

Konflik Rusia-Ukraine yang bermula 24 Februari itu telah mencetuskan kecaman antarabangsa membawa kepada sekatan kewangan ke atas Moscow. Menurut Pertubuhan Bangsa-Bangsa Bersatu (PBB) sekurang-kurangnya 474 orang awam terbunuh dan 861 cedera di Ukraine manakala kira-kira 2 juta penduduk telah melarikan diri ke negara jiran.


Sydney isytihar darurat negara akibat banjir

(Penduduk mengemudi bot mengelilingi rumah yang ditenggelami air di sebelah Jambatan Windsor/FOTO AFP)

SYDNEY, 9 Mac - Pantai timur Australia akan diisytiharkan sebagai darurat negara akibat terjejas banjir, kata Perdana Menterinya, Scott Morrison pada Rabu.

Pelbagai bantuan dan bekalan akan disalurkan segera ke kawasan paling teruk terjejas.

Morrison juga menjanjikan lebih banyak bantuan sokongan seperti kewangan untuk disumbangkan kepada penduduk dan peniaga yang terjejas akibat hujan selama berminggu-minggu sehingga menenggelamkan luar bandar dan pinggir bandar di Seluruh Sydney.

Pada 2019, Australia pernah mengisytiharkan darurat negara selepas berlakunya kebakaran belukar yang memusnahkan negara itu 3 tahun lalu.

Banjir yang melumpuhkan bandar dan pinggir bandar di Seluruh Sydney dikritik mengenai tindak balas perlahan terhadap bencana itu yang mengakibatkan 20 orang terkorban.

Morrison berkata, kerajaan sudah mengesyorkan kepada gabenor supaya mengisytiharkan banjir sebagai darurat negara.- REUTERS


Poland sedia bekal jet pejuang ke Ukraine, AS tolak tawaran

(Papan iklan harga bahan api di sebuah stesen minyak di Washington pada 8 Mac 2022/AFP)

KIEV, 9 Mac- Konflik Rusia-Ukraine terus memuncak menyaksikan Amerika Syarikat dan sekutu Barat mengambil beberapa tindakan terbaru termasuk sokongan ketenteraan kepada Ukraine dan sekatan bahan api.

Poland menyatakan negaranya sedia menghantar jet pejuang MiG-29 ke Amerika Syarikat. Kementerian Luar Poland menerusi satu perjanjian menyebut, jet tersebut akan diserahkan kepada Ukraine.

Tetapi Washington menolak tawaran itu atas sebab bakal mewujudkan ‘kebimbangan serius’ dalam kalangan sekutu Pertubuhan Perjanjian Atlantik Utara (NATO).

Jelas Washington, sebarang keputusan untuk memindahkan pesawat tempur Poland ke Ukraine adalah bawah kerajaan Poland.

Terdahulu media antarabangsa melaporkan ‘White House’ memberi ‘lampu hijau’ kepada NATO untuk membekalkan jet pejuang kepada Ukraine.

Setiausaha Negara Amerika Syarikat (AS), Antony Blinken telah menandatangani perjanjian dengan Poland dan beberapa negara lain untuk menghantar jet pejuang MiG buatan Rusia mereka bagi membantu tentera Ukraine.

Namun, Rusia terlebih dahulu memberi amaran perang terhadap mana-mana negara yang campur tangan.

Sementara itu, Presiden AS, Joe Biden mengumumkan larangan import minyak, gas dan arang batu Rusia dan menegaskan pencerobohan terhadap Ukraine tidak akan memberi kemenangan kepada Putin.

Britain turut menyatakan akan menghentikan import minyak Rusia secara berperingkat pada akhir tahun ini manakala Kesatuan Eropah berkata ia akan mengurangkan import gas sebanyak dua pertiga.

Kesannya harga minyak mentah naik mendadak dengan penanda aras Brent melonjak 6.8 %.

Norway – pembekal gas terbesar Eropah selepas Rusia berkata mereka tidak dapat meningkatkan pengeluaran disebabkan sudah beroperasi pada kapasiti penuh.

(Pekerja dan sukarelawan di Port Reading, New Jersey sedang membungkus barangan bantuan untuk dihantar ke Ukraine/AFP)

Sementara itu, pihak berkuasa Ukraine memindahkan 5,000 orang awam dari bandar Sumy, timur laut Ukraine menerusi perjanjian dengan Moscow yang bersetuju menghentikan serangan dan mewujudkan koridor kemanusiaan di kawasan yang dikepung tentera Rusia.

Pada Isnin, pihak berkuasa Ukraine menyatakan 21 orang mati termasuk dua kanak-kanak terbunuh dalam serangan udara di bandar tersebut (Sumy) menjelang penetapan koridor kemanusiaan yang dijadualkan pada Selasa waktu tempatan.

Dalam perkembangan berkaitan, Moscow turut mengumumkan gencatan senjata kemanusiaan baharu di Ukraine pada pagi Rabu bagi membolehkan orang awam meninggalkan lokasi pertempuran.

Rusia mencadangkan satu laluan yang dipersetujui bermula sebelum pukul 3.00 MSK pada 9 Mac, menurut laporan agensi berita Rusia.

Setakat ini, Pertubuhan Bangsa Bersatu (PBB) melaporkan jumlah pelarian susulan konflik Rusia-Ukraine kini meningkat kepada dua juta orang.

Setakat ini, Poland sudah menerima 1.2 juta penduduk. -AFP


IAEA terputus hubungan dengan sistem data keselamatan Chernobyl

(Gambar fail Loji Janakuasa Nuklear Chernobyl/AFP)

VIENNA, 9 Mac- Loji janakuasa nuklear Chernobyl tidak lagi menghantar data ke badan pemantau atom PBB, menurut Agensi Tenaga Atom Antarabangsa (IAEA) yang turut menyuarakan kebimbangan terhadap kakitangan bertugas di kemudahan Ukraine itu.

Pada 24 Februari lalu Rusia menyerang Ukraine dan merampas loji Chernobyl, tapak bencana terburuk nuklear pada 1986 yang membunuh ratusan nyawa serta menyebabkan pencemaran radioaktif ke Eropah.

Ketua Pengarah IAEA, Rafael Grossi berkata, “penghantaran data kawalan dari sistem pemantauan perlindungan yang dipasang di loji Chornobyl NPP tidak dapat dikesan,” katanya menerusi kenyataan.

“Pihak agensi sedang meneliti status sistem pemantauan perlindungan sama di lokasi lain di Ukraine dan akan berkongsi maklumat lanjut dalam tempoh terdekat, tambah kenyataan itu.

IAEA menggunakan terma “perlindungan” untuk memperjelaskan langkah teknikal yang digunakan untuk aktiviti nuklear dengan objektif untuk menghalang penyebaran senjata nuklear melalui pengesanan awal salah guna bahan tersebut.

Lebih 200 kakitangan teknikal dan pengawal terperangkap di tapak berkenaan, dipaksa bekerja selama 13 hari berturut-turut sejak Rusia mengambil alih kawasan tersebut.

Keadaan petugas di tapak itu ‘semakin teruk’, kata IAEA merujuk kenyataan pengawal selia nuklear Ukraine.

Tapak loji yang tidak beroperasi itu terletak dalam zon pengecualian, turut menempatkan reaktor yang sudah dinyahaktifkan serta kemudahan sisa radioaktif.

Lebih 2,000 kakitangan masih bertugas di loji tersebut kerana tapak itu masih memerlukan pengurusan keselamatan berterusan bagi mengelak malapetaka nuklear berulang.

IAEA turut menggesa pihak Rusia membenarkan pertukaran shif untuk membolehkan pekerja berehat seterusnya memastikan keselamatan di tapak loji.

“Saya amat bimbang tentang kesukaran dan tekanan dihadapi kakitangan di loji nuklear Chornobyl serta risiko keselamatan di tapak loji itu, kata Grossi.

Jelas Grossi dengan sistem penghantaran data terputus manakala pengawal selia Ukraine hanya dapat berhubung dengan loji melalui e-mel, Grossi mengulangi tawaran untuk pergi ke tapak atau lokasi lain bagi memastikan keselamatan loji terjamin.

(Ketua Pengarah IAEA, Rafael Grossi semasa mesyuarat di Vienna pada 7 Mac 2022/AFP)

Minggu lalu, Rusia telah menyerang dan merampas loji janakuasa atom terbesar Eropah di Zaporizhzhia, mewuudkan kebimbangan "keganasan nuklear" di Kiev.

Di loji Zaporizhzhia terdapat enam reaktor dengan reka bentuk lebih moden dan selamat berbanding di Chernobyl.

Menurut IAEA dua loji masih beroperasi dan kakitangan menjalankan tugas secara bergilir manakal kesan radiasi dilaporkan kekal stabil. -AFP


Rakyat Korea Selatan mengundi pilih Presiden baharu

SEOUL, 9 Mac - Rakyat Korea Selatan hari ini mengundi untuk memilih presiden baharu yang menyaksikan persaingan sengit antara calon parti pemerintah Lee Jae Myung dan pencabarnya Yoon Suk Yeol dari parti pembangkang.Selepas dua jam pusat pengundian dibuka pada 6 pagi, pegawai pilihan raya melaporkan purata keluar mengundi adalah lima peratus, rendah sedikit berbanding 5.6 peratus pada pilihan raya 2017, lapor Yonhap.Lebih 16 juta atau 36.93 peratus daripada sejumlah 44 juta pengundi berdaftar sudah mengundi pada pengundian awal pada Jumaat dan Sabtu.

Pilihan raya itu diadakan ketika Korea Selatan menyaksikan peningkatan kes COVID-19 sejak beberapa minggu kebelakangan ini.Lee, 57, bekas Gabenor Wilayah Gyeonggi, menggunakan pengalamannya dalam pentadbiran awam untuk berkempen dengan slogan presiden cekap dan pragmatik yang akan menyelesaikan isu ekonomi serta hubungan luar.Sementara Yoon, 61, bekas ketua pendakwa raya, dengan slogan “adil, waras, prinsip dan kedaulatan undang-undang’. -BERNAMA


Solidariti: Syarikat pengeluar makanan dan minuman terkemuka tutup operasi di Rusia

(Papan iklan restoran makanan segera Amerika Syarikat di bandar Moscow/AFP)

NEW YORK, 9 Mac- McDonald, Starbuck, Coca-Cola dan PepsiCo mengumumkan penggantungan operasi perniagaan mereka di Rusia.

Pengeluar minuman dan makanan ringan terbesar dunia itu mengumumkan langkah tersebut diambil selepas syarikat dan kerajaan Barat bertindak untuk mengenakan hukuman terhadap Moscow atas pencerobohan terhadap Ukraine.

“Kami tidak boleh mengabaikan penderitaan penduduk Ukraine yang sepatutnya tidak berlaku,” kata pengeluar makanan ringan terbesar dunia menerusi kenyataan yang turut mengumumkan penutupan sementara kesemua 850 restoran di Rusia yang menggaji kira-kira 62,000 pekerja.

Serangan Rusia terhadap jirannya menyebabkan sekatan yang tidak pernah dilakukan sebelum ini, juga kritikan antarabangsa tatkala tentera Rusia meneruskan operasi tentera ke serata Ukraine sehingga menyebabkan jumlah kematian terus meningkat.

“Syarikat kami sentiasa bersama-sama dengan orang-orang yang teraniaya dari tragis di Ukraine,” menurut kenyataan Coca-Cola yang turut mengumumkan syarikat itu menggantung perniagaan mereka di Rusia.

Syarikat seperti Apple ke perkhidmatan berkaitan kewangan termasuk Visa sudah mengumumkan penggantungan operasi mereka di Rusia sejak serangan dimulakan bulan lepas.

“Disebabkan peristiwa mengerikan yang berlaku di Ukraine, kami mengumumkan penggantungan jualan Pepsi-Cola dan kesemua jenama minuman global kami di Rusia termasuk 7Up and Mirinda," jeas kenyataan PepsiCo. -AFP

(Suasana sebuah pusat beli-belah di Moscow pada 7 Mac 2022/AFP)


Angka korban banjir di Sydney meningkat kepada 20 orang

SYDNEY, 9 Mac - Angka korban banjir yang melanda pantai Timur Australia sejak seminggu lalu meningkat kepada 20 orang, selepas mayat seorang lelaki dan seorang wanita ditemukan dalam banjir di Sydney.Pihak polis memaklumkan mangsa adalah ibu dan anak lelaki yang dilaporkan hilang selepas kenderaan yang dinaiki dihanyutkan arus deras.Puluhan ribu penduduk Sydney diarah meninggalkan kediaman berikutan ribut dan banjir kilat yang sedang membadai bandar terbesar di Australia itu.Biro Cuaca Negara memberi amaran bahawa Sydney bakal berdepan tempoh 48 jam paling mencabar dan lebih 60,000 penduduk terjejas.Hujan lebat turut menenggelamkan jambatan dan rumah, menghanyutkan kereta, selain meruntuhkan bumbung pusat beli-belah dan pasar raya.

Penyelidik, Mitchell Harley berkata banjir yang melanda Sydney sejak beberapa hari lalu menunjukkan keperluan untuk mempertimbangkan kesan perubahan iklim terhadap bandar tersebut yang mempunyai lebih 5 juta penduduk."Banyak infrastruktur ini perlu dinilai semula dalam konteks perubahan iklim", katanya.Menurut Perkhidmatan Kecemasan, hampir separuh daripada 5,000 rumah yang musnah akibat banjir yang diperiksa di wilayah itu, tidak dapat didiami. -AFP


Program nuklear Iran, Tehran enggan tunduk gesaan AS, sekutu

TEHRAN, 9 Mac - Iran bertegas dengan keputusan memperkaya sumber nuklearnya ketika Amerika Syarikat dan Perancis memberi amaran ia bakal menggugat pemulihan perjanjian nuklear 2015.Presiden Ebrahim Raisi dalam satu temu bual memberitahu, Iran telah memenuhi kehendak Amerika Syarikat serta sekutu dan sudah sampai masanya Iran mendapat manfaat seperti yang dijanjikan.“Kerajaan akan meneruskan rundingan nuklear mengikut sepenuhnya prinsip dan rangka kerja yang ditetapkan oleh Pemimpin Tertinggi Ayatollah Ali Khamenei, yang mempunyai kata putus dalam keputusan Tehran.”Tambahnya, Tehran juga mahu komitmen negara 'Uncle Sam' itu agar tidak mengambil langkah kebelakangan seperti mana dilakukan Presiden AS Donald Trump yang sebelum ini keluar daripada perjanjian itu pada 2018 dan mengenakan semula sekatan terhadap Iran. Kesatuan Eropah dalam pada itu menyeru kedua belah pihak agar segera membuat keputusan kerana bimbang kelewatan boleh menjejaskan kualiti rundingan dan menyebabkan ia berpanjangan.Pertemuan antara kuasa besar nuklear dan perbincangan berkait program nuklear Iran, telah berlangsung berbulan-bulan dengan tiada keputusan konsensus dicapai. - AP

(Presiden Iran, Ebrahim Raisi dalam satu temubual /FOTO AP)


India buka semula ruang angkasa, penerbangan antarabangsa bermula 27 Mac

NEW DELHI, 9 Mac- India akan menyambung semula penerbangan antarabangsa mulai 27 Mac selepas 2 tahun penggantungan perkhidmatan susulan pandemik COVID-19.Dalam satu kenyataan oleh Kementerian Penerbangan Awam (MoCA) India, ia dibuat berdasarkan kadar vaksinasi yang semakin meningkat di seluruh dunia dan setelah perundingan dibuat diperingkat dasar dan badan-badan berkepentingan.Ia turut menjelaskan penerbangan antarabangsa keluar masuk India bakal mematuhi garis panduan Kementerian Kesihatan.Menteri penerbangan awam, Jyotiraditya Scindia dalam catatan Twitter turut memaklumkan pembukaan ruang angkasa itu dirancang bagi menandai permulaan Musim Panas 2022."Selepas berbincang dengan pihak berkepentingan serta melihat penurunan kes COVID-19, kami telah memutuskan untuk menyambung semula penerbangan antarabangsa. Perlaksanaan Air Bubble juga secara rasmi terbatal. Dengan langkah ini, saya yakin sektor ini akan mampu kembali berkembang."India menggantung operasi penerbangan antarabangsa beberapa kali berikutan lonjakan kes COVID-19 diseluruh dunia. Meski mempunyai perjanjian gelembung udara dua hala antara beberapa buah negara penggantungan penerbangan antarabangsa berjadual dilanjutkan secara berkala setiap bulan sehingga 30 November 2021.Langkah New Delhi ini juga turut didorong penurunan secara konsisten kes jangkitan COVID-19 serta peningkatan permintaan perkhidmatan udara domestik sejak Disember lalu. - AFP


Koridor kemanusiaan dibedil, Ukraine dakwa Rusia langgar gencatan senjata

LVIV, 9 Mac- Kerajaan Ukraine mendakwa tentera Rusia membedil koridor kemanusiaan yang dijanjikan kepada orang awam untuk keluar dari zon konflik sekitar pelabuhan Mariupol, semalam.Menurut jurucakap kementerian luar Ukraine Oleg Nikolenko dalam ciapan di laman Twitter, masih ramai orang awam yang terkandas tanpa makanan akibat laluan yang dijanjikan terus dibom tentera penceroboh.

(Orang awam dipindahkan selepas koridor kemanusiaan dibedil/REUTERS)

"Gencatan senjata dilanggar! Tentera Rusia kini membedil koridor kemanusiaan dari Zaporizhzhia ke Mariupol." Presiden Ukraine Volodymyr Zelenskiy dalam pada itu berkata, pihaknya telah menyediakan 13 buah bas bagi memindahkan orang awam namun tidak boleh bergerak susulan pengeboman berterusan tentera Rusia. Tambahnya, keadaan bertambah rumit apabila bekalan makanan terutama air terputus sejak kawasan tersebut dikepung. Setakat semalam, seorang kanak-kanak dilaporkan meninggal dunia akibat dehidrasi.Sementara itu, Rusia menafikan telah mengebom koridor kemanusian tersebut dan bertegas bahawa ia operasi ketenteraan yang menyasarkan aset tentera Ukraine yang menjadikan orang awam sebagai "perisai".Pelarian yang melarikan diri dari Ukraine melonjak melebihi 2 juta orang masuk hari ke-13 pencerobohan Moscow terhadap Kiev.Ia disifatkan Pertubuhan Bangsa Bersatu sebagai salah satu penghijrahan terbesar akibat konflik.Untuk rekod, seramai 1,335 orang awam dilaporkan telah menjadi korban dengan 861 lagi cedera, sejak pencerobohan 24 Februari lalu. -REUTERS


21 terbunuh dalam serangan udara di Ukraine, Rusia cuba gagalkan koridor kemanusiaan

(Gambar diambil pada 7 Mac 2022 menunjukkan penyelamat Ukraine mengalihkan runtuhan di sebuah sekolah yang musnah akibat serangan udara Rusia/AFP)

KIEV, 8 Mac- Sekurang-kurangnya 21 orang terbunuh termasuk dua kanak-kanak dalam serangan udara di Sumy, Ukraine; memetik sumber pihak berkuasa.

“Mayat 21 orang termasuk dua kanak-kanak ditemukan di lokasi serangan,” kata pendakwa raya wilayah menerusi Facebook. Terdahulu sembilan orang dilaporkan terkorban akibat serangan tersebut.

Menurut pihak berkuasa, kejadian berlaku menjelang pelaksanaan koridor kemanusian yang dijadualkan pada Selasa waktu tempatan.

Kawasan dari Sumy ke Poltova adalah koridor kemanusiaan yang ditetapkan untuk membolehkan orang awam dibawa keluar dari zon perang termasuk orang Cina, India dan warga asing lain.

Timbalan Perdana Menteri Ukraine, Iryna Vereshchuk menyalahkan Rusia cuba menggagalkan rancangan laluan tersebut.

Menurut pasukan penyelamat Ukraine, serangan udara di Sumy berhampiran sempadan Rusia di bahagian timur Kiev itu berlaku lewat Isnin.

“Pesawat musuh secara licik menyerang bangunan pangsapuri," menurut pasukan penyelamat di Telegram selepas tiba di lokasi kejadian kira-kira pukul 11.00 malam.

(Seorang wanita sedang berehat selepas melalui jambatan yang rosak ketika berpindah dari bandar Irpin, barat laut Kyiv, pada 7 Mac 2022/AFP)

Sumy yang terletak 350 kilometer dari timur Kiev dilaporkan telah mengalami serangan sengit sejak beberapa hari lalu, namun tiada laporan segera mengenainya.

Vereshchuk berkata, Kementerian Pertahanan Rusia telah bersetuju untuk memulakan pelaksanaan koridor kemanusiaan pada awal pagi Selasa menurusi surat kepada Jawatankuasa Antarabangsa Palang Merah.

“Kami mendapat maklumat bahawa pihak Rusia telah merancang menggagalkan rancangan koridor kemanusiaan itu,” tambahnya.

“Manipulasi sedang dilakukan untuk memaksa penduduk menggunakan laluan lain yang tidak diselaras dan berbahaya,” kata Vereshchuk.

Katanya, berdasarkan perancangan koridor kemanusiaan itu akan turut digunakan untuk penghantaran bekalan makanan dan ubat-ubatan.

Berdasarkan jadual, konvoi pertama sepatutnya memulakan perjalanan pada 10.00 pagi iaitu sejam selepas apa yang diharapkan Ukraine sebagai gencatan senjata yang akan berakhir pada pukul 9.00 malam. -AFP


Indonesia bakal mansuh ujian saringan COVID-19 untuk pengembara domestik lengkap vaksinasi

JAKARTA, 8 Mac- Indonesia bakal memansuhkan ujian saringan tindak balas rantai polimerase (PCR) dan ujian antigen pantas untuk pengembara domestik yang lengkap vaksinasi COVID-19, kata Menteri Penyelaras Hal Ehwal Maritim dan Pelaburan, Luhut Binsar Pandjaitan. Di bawah peraturan baharu itu, pengembara yang menggunakan pengangkutan udara, laut atau darat yang sudah menerima dua dos vaksin COVID-19 tidak lagi perlu menunjukkan keputusan ujian antigen pantas atau PCR negatif.Buat masa ini, sebelum berlepas, pengembara wajib menunjukkan bukti keputusan ujian PCR negatif yang diperoleh dalam masa 48 jam atau ujian antigen pantas negatif yang diperoleh dalam masa 24 jam.Bercakap pada taklimat media secara maya selepas Mesyuarat Penyelarasan Menteri, beliau berkata kementerian dan agensi berkaitan akan mengeluarkan peraturan berhubung perubahan itu dalam masa terdekat.

Langkah itu adalah sebahagian daripada usaha kerajaan Indonesia untuk beralih daripada aktiviti pandemik kepada aktiviti biasa, sambil mengurangkan kos serta kerumitan perjalanan domestik.Keputusan itu dibuat sehari selepas Indonesia memulakan visa semasa ketibaan ke Bali untuk pelancong dari 23 negara, termasuk Malaysia.Pelancong juga boleh memasuki kawasan lain di negara ini selepas empat hari tinggal di Bali, ia sekali gus dapat membantu merancakkan semula sektor pelancongan.


Tragedi pangsapuri runtuh di Ivory Coast, dua kanak-kanak terbunuh

ABIDJAN, 8 Mac - Sekurang-kurangnya lima mangsa termasuk dua kanak-kanak terbunuh dalam kejadian bangunan pangsapuri runtuh di hab komersial Ivory Coast pada malam tadi.Menurut Jambatan Bomba, dalam operasi mencari dan menyelamat (SAR) sepanjang malam itu, penyelamat berjaya mengeluarkan 30 mangsa yang masih hidup termasuk seorang bayi disebalik serpihan konkrit.Manakala, 13 lagi mangsa dimasukkan ke hospital dan menurut seorang mangsa yang terselamat tinggal di tingkat empat, keseluruhan bangunan bergegar dan bergoyang, disusuli bunyi kuat.

(Seorang kanak-kanak melihat tempat kejadian bangunan runtuh di Abidjan semalam/FOTO AFP)

Perdana Menteri, Patrick Achi berkata, berjanji menyiasat punca keruntuhan selepas seminggu tragedi yang sama apabila beberapa orang terbunuh dalam satu lagi runtuhan bangunan di kawasan lain di Abidjan."Sejumlah pihak bertanggungjawab masih tidak menghormati undang-undang dan terus bertindak sesuka hati sehingga mengakibatkan bencana seperti ini," katanya ketika melawat tapak bencana.Pasukan penyelamat dikerah ke lokasi runtuhan bangunan lima tingkat di Cocody sejurus selepas tengah malam tadi dengan kerja SAR masih diteruskan. - REUTERS


Rusia jadi negara dunia paling banyak dikenakan sekatan

WASHINGTON, 8 Mac- Rusia menjadi negara di dunia yang paling banyak menerima sekatan susulan konflik dengan Ukraine, menurut data terkini.Moscow dikenakan 2,778 sekatan baharu dalam masa kurang dua minggu sejak Presiden Rusia Vladimir Putin melancarkan operasi ketenteraan terhadap Ukraine, menjadikan jumlah keseluruhan 5,532, memetik data Castellum.ai.Sebagai perbandingan, Iran berdepan 3,616 sekatan, diikuti Syria dan Korea Utara, masing-masing 2,608 dan 2,077 sekatan, lapor Agensi Anadolu. Sementara itu Venezuela dengan 651 sekatan, Myanmar 510 sekatan dan Cuba 208 sekatan.

Negara yang paling banyak mengenakan sekatan terhadap Moscow ialah Switzerland iaitu 568 sekatan.Diikuti Kesatuan Eropah dengan 518 sekatan, Perancis 512 sekatan, Kanada 454 sekatan, Australia 413 sekatan dan Amerika Syarikat 243 sekatan. Sekatan itu termasuk melibatkan 2,427 individu, 343 organisasi, enam kapal dan dua pesawat.Putin pada Sabtu berkata sekatan Barat terhadap Rusia umpama ‘pengisytiharan perang’.Konflik Rusia-Ukraine yang bermula pada 24 Februari telah mengundang kecaman antarabangsa selain mengakibatkan Moscow dikenakan sekatan kewangan. Barat juga telah mengenakan sekatan eksport ke atas teknologi utama yang kini dilarang dihantar ke Rusia.


ABIDJAN, 8 Mac - Sekurang-kurangnya 4 orang termasuk dua kanak-kanak maut apabila sebuah pangsapuri runtuh di Ivory Coast.

Pasukan bomba berkata, kejadian itu berlaku di kawasan komersial di ibu negara, Abidjan.Pasukan penyelamat menggunakan lampu suluh untuk mencari mangsa dalam runtuhan.30 mangsa yang terselamat berjaya dibawa keluar termasuk seorang bayi.

Pasukan bomba menerima panggilan ke bangunan lima tingkat di kejiranan Cocody sejurus selepas tengah malam.Empat mayat ditemukan daripada runtuhan pada waktu pagi dan bomba masih mencari dua lagi mangsa.Tiga belas mangsa dibawa ke hospital dengan jumlah penduduk ketika bangunan itu runtuh tidak dapat dipastikan.Perdana menteri, Patrick Achi melawat kawasan kejadian dan berjanji untuk melakukan penyiasatan ke atas bencana itu.Kemalangan itu berlaku seminggu selepas beberapa orang terbunuh apabila sebuah lagi bangunan runtuh juga di Abidjan.


Rusia tiada kaitan dengan kenaikan harga tenaga

MOSCOW, 8 Mac- Rusia tidak mempunyai kaitan dengan kenaikan dan harga bahan tenaga yang tidak menentu di pasaran, kata Timbalan Perdana Menteri Rusia, Alexander Novak pada Isnin lapor Xinhua.Eropah menggunakan kira-kira 500 bilion meter padu gas setahun dan 40% datangnya dari Rusia, katanya dalam satu kenyataan yang turut menyifatkan negara-negara di Eropah sebagai “rakan kongsi yang boleh dipercayai."Syarikat gergasi industri gas Rusia. Gazprom memenuhi sepenuhnya kewajipan kontraknya untuk membekalkan gas ke Eropah, tegas Novak.

Rusia menyediakan kira-kira 30% daripada penggunaan minyak Eropah dan merupakan pembekal terbesarnya.Novak berkata Rusia sudah memenuhi sepenuhnya semua kewajipannya, minyak dan produk minyak sedang dihantar ke pasaran Eropah seperti dirancang.Harga bahan tenaga meningkat akibat pandemik COVID-19 dan yang terbaru disebabkan konflik Rusia-Ukraine.Menurut anggaran pejabat perangkaan Kesatuan Eropah, Eurostat, harga bahan tenaga dijangka meningkat 31.7% di seluruh zon euro pada Februari.


Thailand lancar alat semburan hidung anti-COVID-19 suku ketiga tahun ini

BANGKOK, 7 Mac- Thailand lancar alat semburan hidung sebagai langkah pencegahan COVID-19 pada suku ketiga tahun ini.Menurut Timbalan jurucakap Kementerian Luar, Natapanu Nopakun berkata alat itu dibangunkan hasil kerjasama Universiti Chulalongkorn, Universiti Silpakorn, Institut Penyelidikan Sistem Kesihatan (HSRI), Pertubuhan Farmaseutikal Kerajaan (GPO) dan sebuah syarikat biosains swasta.Usaha penyelidikan dan pembangunan (R&D) alat itu sudah bermula sejak pandemik melanda dua tahun lepas dengan dibiayai sektor perniagaan dan HSRI yang dikendalikan kerajaan.Prototaip antibodi untuk alat itu sudah pun diperoleh dan seterusnya akan dipatenkan.“Kini, teknologi itu telah dipindahkan ke sektor swasta. Penyelidikan klinikal telah dijalankan untuk memenuhi piawaian yang diperlukan untuk pendaftaran dengan Pentadbiran Makanan dan Dadah (FDA) negara pada Jun.“Alat itu dijangka tersedia untuk dijual pada suku ketiga tahun ini,” katanya pada taklimat harian COVID-19 di sini hari ini.Perjanjian kerjasama telah dimeterai untuk mengeluarkan alat semburan hidung anti-COVID-19 dan ia tertakluk untuk penyelidikan global, jelas Natapanu.

Minggu lepas, timbalan jurucakap kerajaan Rachada Dhnadirek berkata lebih 20 vaksin COVID-19 sudah pun dikaji dan dibangunkan oleh agensi negeri, universiti dan syarikat sejak pandemik bermula. "Empat vaksin COVID-19 yang dibangunkan secara tempatan dan alat semburan hidung akan didaftarkan dengan FDA Thailand tidak lama lagi," katanya.- BERNAMA


Majlis Keselamatan PBB kecam insiden pengeboman masjid di Pakistan

KARACHI, 7 Mac- Majlis Keselamatan Pertubuhan Bangsa-Bangsa Bersatu (PBB) semalam mengecam "sekeras-kerasnya" insiden pengeboman di sebuah masjid Syiah di bandar Peshawar dekat barat laut Pakistan minggu lepas yang meragut 62 nyawa serta mencederakan hampir 200 yang lain.“Majlis Keselamatan simpati dan mengucapkan takziah kepada keluarga mangsa dan kerajaan Pakistan serta berharap mereka yang cedera cepat sembuh dan pulih sepenuhnya,” lapor Anadolu memetik kenyataan Kementerian Luar Pakistan.

Insiden berkenaan berlaku di Masjid Kucha Risaldar semasa solat Jumaat, Daesh/ISIS mengaku bertanggungjawab atas serangan itu.Majlis Keselamatan itu menegaskan bahawa apa jua bentuk dan manifestasi keganasan adalah satu ancaman paling serius kepada keamanan serta keselamatan antarabangsa.


Jangkitan COVID-19 di Hong Kong semakin parah

(Seorang wanita memindahkan kalungan bunga di Rumah Mayat Awam Fu Shan di Hong Kong ketika bandar itu sedang dilanda wabak COVID-19 yang paling teruk dan telah menyaksikan limpahan mayat di hospital dan rumah mayat)- AFP

HONG KONG, 7 Mac- Angka kematian global rasmi akibat COVID-19 hampir mencecah enam juta, menjadikan kini wabak itu memasuki tahun ketiga malah masih jauh dari berakhir.Angka itu adalah peringatan tragis terkini tentang sifat wabak yang tidak akan berhenti walaupun banyak negara di seluruh dunia telah menunjukkan angka kematian menurun, atau membuka semula ekonomi mereka dan belajar untuk hidup dengan virus itu.Namun, berbeza pula kes di Hong Kong, yang mana jumlah kematian semakin meningkat.Pihak berkuasa Hong Kong sedang menguji keseluruhan populasi 7.5 juta tiga kali bulan ini, kerana mereka berpegang teguh pada strategi "sifar COVID" China.Wilayah itu sedang bergelut untuk menempatkan mayat yang semakin bertimbun di rumah mayat dan hospital.Mayat-mayat bukan semuanya kes COVID-19, tetapi masalah mencari lokasi untuk menempatkannya adalah akibat daripada sistem kesihatan yang terbeban yang terpaksa mengikut dasar "sifar COVID".Apabila kes COVID-19 pertama kali muncul dua tahun lalu di China, pekerja perubatan Hong Kong meminta kerajaan menutup sempadan yang memisahkan bandar itu dari tanah besar China, yang mempunyai peraturan kastam dan imigresen yang berasingan.Pada awal kerajaan Hong Kong tidak melayan permintaan tersebut namun beberapa minggu kemudian, peraturan sempadan dan kuarantin yang ketat bermula.Selama beberapa bulan, Hong Kong terlepas daripada wabak yang paling teruk.Tetapi varian omicron di Hong Kong, yang dipanggil "gelombang kelima" COVID-19, telah menghancurkan rasa selamat bandar itu.Pesakit warga emas telah ditinggalkan di atas katil di tempat letak kereta hospital, manakala pekerja perubatan berjuang untuk menangani pesakit.Hong Kong telah cuba mencapai "sifar COVID" atau "jangkitan sifar dinamik", menurut Ketua Eksekutif Hong Kong Carrie Lam.Oleh itu, usaha besar terus ditumpukan kepada dasar yang direka untuk membasmi COVID-19, sementara ia merebak dengan pantas dalam komuniti.Birokrat dan profesional perubatan dijangka dapat menangani setiap kes COVID-19, walaupun kebanyakan kes adalah ringan.Pegawai Jabatan Kesihatan telah mengakui masalah itu, termasuk kesukaran mengendalikan mayat, dan berkata bekas peti sejuk menyediakan ruang tambahan untuk mayat di hospital.Sebilangan besar kes COVID-19 yang maut di Hong Kong telah berada dalam gelombang kelima, yang bermula pada Disember 2021, hanya lebih dua bulan lalu.Angka kematian sejak gelombang kelima bermula kini ialah 1,561 orang, kata kerajaan Hong Kong Ahad.-AFP

(Pekerja memindahkan mayat dari bekas peti sejuk ke van jenazah di Rumah Mayat Awam Fu Shan)- AFP


Visa dan Mastercard gantung perkhidmatan untuk Rusia

NEW YORK, 6 Mac- Syarikat pembayaran gergasi Visa dan Mastercard mengumumkan pada Sabtu bahawa ke semua perkhidmatan syarikat itu di Rusia akan digantung.

Ia langkah terbaru oleh firma Amerika Syarikat (AS) untuk mengenakan sekatan antarabangsa dengan membekukan perniagaan dengan Moscow susulan pencerobohan Rusia di Ukraine.

Menurut Mastercard, “mengambil kira situasi konflik semasa yang belum pernah berlaku sebelum ini dan ketidaktentuan persekitaran ekonomi,” syarikat telah “memutuskan untuk menggantung rangkaian perkhidmatan kami di Rusia.”

Bagi perkhidmatan Visa pula, “berkuat kuasa serta merta” mereka akan bekerjasama dengan pelanggan dan rakan kongsi di Rusia untuk menghentikan semua transaksi Visa dalam beberapa hari akan datang."

Syarikat-syarikat besar merangkumi pelbagai jenis industri telah menghentikan perniagaan dengan Rusia sejak pencerobohan dimulakan 10 hari lalu, termasuk ke semua firma teknologi AS seperti Intel dan Airbnb.

Begitu juga dengan gergasi syarikat jenama mewah Perancis seperti LVMH, Hermes and Chanel.

“Rakan sekerja kami, pelanggan dan rakan kongsi kami telah terkesan dengan cara tindakan (Rusia) yang kami tidak boleh bayangkan,” kata Mastercard yang turut menyatakan kad yang dikeluarkan Bank Rusia tidak lagi disokong sistem rangkaian syarikat.

Visa turut memaklumkan kad yang dikeluarkan di Rusia juga tidak boleh digunakan di luar Rusia.

Kedua-dua syarikat itu turut memaklumkan kad yang dikeluarkan di luar Rusia tidak lagi boleh digunakan dalam Rusia.

“Tindakan terpaksa diambil berikutan pencerobohan tanpa provokasi Rusia ke atas Ukraine dan peristiwa yang tidak boleh diterima yang telah kami saksikan," kata Ketua Pegawai Eksekutif Visa, Al Kelly.

Bank-bank terkemuka Rusia, termasuk bank pemberi pinjaman terbesar, Sberbank dan Bank Pusat Rusia, mempertikai bahawa penggantungan perkhidmatan itu telah menggangu pelanggan mereka. -AFP


Rusia-Ukraine: Gencatan senjata dicabuli, Moscow sedia ke meja rundingan

(Salah satu kawasan di Kharkiv, bandar ke-2 terbesar di Ukraine yang musnah akibat bedilan tentera Rusia/AFP)

KIEV, 6 Mac- Perkembangan terbaru konflik Rusia-Ukraine menyaksikan gencatan senjata dipersetujui sebelum ini, dicabuli.

Rusia meneruskan serangan di bandar tenggara Mariupol yang sudah dikepung selepas gencatan senjata dipersetujui bagi membolehkan orang awam dipindahkan. Ke dua-dua pihak menyalahkan antara satu sama lain.

Pegawai di Mariupol telah mengumumkan rancangan untuk pemindahan besar-besaran ketika gencatan senjata namun selepas itu menyatakan operasi terpaksa ditunda selepas Rusia membedil bandar itu.

Rusia menyalahkan tentera Ukraine di Mariupol kerana menghalang penduduk meninggalkan bandar itu.

Doktor Tanpa Sempada atau ‘Doctors Without Borders/Médecins Sans Frontières (MSF) memberi amaran bahawa situasi kemanusiaan di bandar itu dalam ‘malapetaka’ dan amat perlu menubuhkan koridor kemanusiaan.

Tentera Rusia dilaporkan semakin menghampiri Kiev, ibu negara Ukraine sama ada kemaraan dari utara mahupun dari bahagian barat.

Wartawan AFP menyaksikan insiden kemanusiaan serius di bandar utama Chernihiv yang merekodkan berpuluh-puluh orang awam terbunuh sama ada terkena tembakan, serangan peluru berpandu dan serangan udara.

Presiden Rusia, Vladimir Putin memberi amaran “malapetaka dan kesan ‘besar’ tidak hanya kepada Eropah tetapi juga seluruh dunia” jika kuasa asing cuba mewujudkan zon larangan terbang di Ukraine.

Presiden Ukraine, Volodymyr Zelensky telah merayu kepada Pertubuhan Perjanjian Atlantik Utara (NATO) untuk melaksanakan zon larangan terbang, namun ketua NATO, Jens Stoltenberg menolak permintaan itu kerana boleh menyebabkan perang merebak ke seluruh Eropah.

Syarikat penerbangan utama Rusia, Aeroflot umum menggantung semua penerbangan antarabangsa bermula 8 Mac ini kecuali penerbangan ke negara jiran, Belarus.

Langkah itu memburukkan “pengasingan” Rusia apabila banyak syarikat asing dan pengendali perjalanan lebih awal mengambil langkah sama.

(Pelajar Saint Joseph's High School di Hyderabad berbaris membentuk perkataan "PEACE" reaksi konflik Rusia-Ukraine/AFP)

Sebilangan besar penyiar antarabangsa termasuk BBC, CNN, RAI Italy dan syarikat Jerman ARD serta ZDF menyatakan mereka akan menghentikan laporan dari Rusia.

Ia selepas Rusia meluluskan undang-undang untuk mengenakan hukuman atas penerbitan yang dipanggil “berita palsu” mengenai operasi tentera Rusia di Ukraine.

Undang-undang itu menetapkan hukuman penjara sehingga 15 tahun jika disabitkan kesalahan.

Akhbar bebas Rusia, Novaya Gazeta yang pernah menang anugerah menyatakan syarikat akan menghentikan laporan perang di Ukraine susulan pelaksanaan undang-undang tersebut.

Kebakaran di stesen janakuasa nuklear terbesar Eropah di Zaporizhzhia berjaya dipadamkan. Ukraine menuduh Rusia sebagai "pengganas nuklear" kerana membedil loji tersebut.

Tentera Rusia kemudian mengambil alih tapak itu yang menjana satu perlima bekalan elektrik Ukraine.

Salah seorang perunding Ukraine berkata pusingan ketiga rundingan dengan Rusia bagi menamatkan serangan akan diadakan Isnin ini.

Presiden Rusia, Vladimir Putin menerusi panggilan telefon dengan Canselor Jerman, Olaf Scholz berkata, Moscow sedia untuk mengadakan rundingan jika ke semua tuntutan dipatuhi.

Setiausaha Negara Amerika Syarikat (AS), Antony Blinken memberi amaran perang di Ukraine tidak akan tamat dalam tempoh terdekat. Sekutu AS dan Eropah perlu lebih kuat menghadapi tekanan sehingga konflik berakhir.

Rusia semakin terasing daripada hubungan dengan dunia luar selepas undi bersejarah Majlis Hak Asasi Kemanusiaan PBB mahu siasatan atas pelanggaran kemanusiaan semasa operasi ketenteraan di Ukraine dijalankan. Hanya Eritrea berpihak kepada Moscow.

Kira-kira 1.37 juta penduduk telah meninggalkan Ukraine, berhijrah ke negara jiran sejak pencerobohan Rusia minggu lepas, menurut PBB.

Program Makanan Sedunia (WFP) pula telah mengeluarkan amaran krisis makanan berisiko menjadi lebih serius di Ukraine dan kawasan konflik sementara gangguan dalam pengeluaran dan eksport makanan boleh menyebabkab ketidaktentuan keselamatan makanan global.

Imam besar Masjid Al-Azhar, Sheikh Ahmed al-Tayeb, menggesa lebih banyak bantuan kemanusiaan untuk Ukraine dan usaha lebih baik dilakukan bagi menamatkan perang.

“Kami menyaksikan orang awam Ukraine meninggalkan kediaman mereka demi keselamatan, ujian sebenar kemanusiaan,” kata ulama besar menerusi Twitter dalam bahasa Ukraine, Arab dan Inggeris. -AFP


Beijing catat 88 kes baharu COVID-19

BEIJING, 6 Mac- Bandar pelabuhan Qingdao di China melaporkan 88 kes baharu COVID-19 semalam, dengan membabitkan varian Omicron.Angka itu antara penyumbang utama bagi kes harian tempatan di seluruh China semalam, yang mencatat jumlah tertinggi tahun ini.Suruhanjaya Kesihatan Nasional (NHC) China merekodkan 329 kes baharu COVID-19 dengan 175 daripadanya membabitkan jangkitan tempatan, berbanding hanya 102 kes tempatan pada Jumaat.Suruhanjaya Kesihatan Perbandaran Qingdao berkata, kebanyakan penularan di Qingdao adalah dalam kalangan pelajar sekolah menengah di daerah Laixi.Daerah Laixi akan melaksanakan ujian besar-besaran kali kedua pada 7 Mac ini, kata seorang pegawai Qingdao dalam sidang media hari ini, sambil memaklumkan tiada risiko besar gelombang penularan setakat ini.

Langkah 'pembersihan dinamik' China untuk COVID-19 menyasarkan untuk menghentikan jangkitan secepat mungkin sebaik sahaja kes baharu dikesan.Menurut NHC, penularan di Qingdao melonjakkan jumlah kes tempatan di China ke kadar tertinggi sejak 31 Disember lalu, dengan kes lain direkodkan di wilayah Jilin, Guangdong dan Hebei.Jumlah kes baharu tidak bergejala di China yang tidak dikategorikan sebagai kes disahkan, adalah sebanyak 209 berbanding 166 pada hari sebelumnya.Setakat semalam, China merekodkan keseluruhan 110,868 kes COVID-19 dan 4,636 kematian. -REUTERS


Burkina Faso tubuh kerajaan interim

OUAGADOUGOU, 6 Mac- Pemangku Presiden Burkina Faso, Paul-Henri Damiba, meluluskan pembentukan satu kerajaan baharu.Ia turut menyenaraikan Menteri Pertahanan sama yang berkhidmat di bawah bekas Presiden, Roch Kabore, yang sebelum ini telah digulingkan pasukan tentera.Kerajaan baharu itu merangkumi 25 menteri, termasuk Jeneral Barthelemy Simpore, yang kekal memegang jawatan Menteri Pertahanan di bawah pentadbiran baharu.

Damiba dilantik sebagai pemangku Presiden selama tiga tahun bermula Rabu lalu, selepas mengetuai sejumlah anggota pentadbiran untuk menggulingkan Kabore pada Januari.Rampasan kuasa itu didakwa berikutan kekecewaan memuncak disebabkan keganasan militan yang semakin membimbangkan.Pentadbiran baharu Burkina Faso perlu mengekang keganasan pemberontak yang menguasai sejumlah kawasan di wilayah Burkinabe, yang menyebabkan kerugian sumber negara itu. -REUTERS


6 terbunuh akibat puting beliung di Iowa

DES MOINES, 6 Mac- Sekurang-kurangnya enam terbunuh selepas puting beliung membadai Winterset di Iowa pada Sabtu.Menurut akhbar Des Moines Register, taufan membadai bahagian barat daya bandar yang juga ibu negeri Des Moines itu pada lewat petang sehingga menyebabkan kerosakan teruk.Ribut kencang itu juga menyebabkan lebih 10,500 penduduk Des Moines terkesan apabila bekalan elektrik terputus.Perkhidmatan Cuaca Kebangsaan berkata, puting beliung itu adalah EF3, bermakna ia berpusar dengan angin sehingga 206 batu sejam (332 kph).

Agensi itu di Twitter menyatakan bahawa keadaan juga itu sangat membimbangkan dan berbahaya.Laporan awal menunjukkan dua terbunuh apabila puting beliung melanda Winterset dan komuniti berhampiran.Namun akhbar itu kemudian melaporkan empat kanak-kanak dan dua orang dewasa terbunuh apabila puting beliung melanda sekitar jam 4.30 petang, memetik Pengarah Pengurusan Kecemasan Daerah Madison, Diogenes Ayala. -AFP


Seorang lagi remaja maut ditembak pihak berkuasa Israel

BAITULMAQDIS, 6 Mac- Seorang remaja lelaki maut ditembak selepas menikam seorang pegawai polis Israel di Kota Lama Baitulmaqdis, pada pagi Ahad.Polis Israel dalam kenyataan memaklumkan, remaja berusia 19 tahun itu mendekati beberapa pegawai yang ditugaskan di Pintu Bab Huta di Kota Lama Baitulmaqdis, sebelum mengeluarkan pisau sebelum bertindak menikam mereka.Remaja terbabit kemudiannya ditembak sebelum disahkan meninggal dunia di tempat kejadian oleh pasukan perubatan.

(Serangan menyasarkan pasukan keselamatan Israel perkara biasa di Kota Lama dan Tebing Barat diduduki -AFP)

Seorang lagi pegawai polis turut cedera dalam kejadian itu dan kedua-dua mereka dibawa untuk mendapatkan rawatan.Kota Lama terletak di bahagian timur Baitulmaqdis yang didakwa rakyat Palestin sebagai ibu kota negara merekaSerangan individu menggunakan pisau menyasarkan pasukan keselamatan Israel adalah perkara biasa di Kota Lama dan Tebing Barat. -AFP


Dua kakitangan asing MSF diculik militan di Yaman

ADEN, 6 Mac- Dua kakitangan asing Doctors Without Borders (MSF) di timur Hadramout diculik individu bersenjata di Yaman.Demikian menurut sumber keselamatan dan dua penduduk tempatan.Ketika ini MSF memaklumkan, mereka tidak dapat berhubung dengan beberapa kakitangannya di Yaman.Bagi melindungi keselamatan mereka, maklumat lanjut juga tidak dapat dikongsikan buat masa ini.

Menurut sumber keselamatan, dua kakitangan itu merupakan warga Jerman dan Mexico, masing-masing diculik daripada kenderaan mereka oleh individu bersenjata, dipercayai berkaitan Al-Qaeda di Semenanjung Arab itu.Militan itu merupakan antara kumpulan pemberontak di Yaman, yang dibelenggu perang dan krisis kemanusiaan.Februari lalu, lima kakitangan Pertubuhan Bangsa-bangsa Bersatu (PBB), termasuk empat warga Yaman, diculik di Abyan oleh individu bersenjata, yang turut dipercayai berkait dengan Al-Qaeda. -REUTERS


351 orang awam Ukraine terbunuh sejak bermulanya pencerobohan Rusia - UNHCR

KIEV, 7 Mac - 351 orang awam Ukraine terbunuh manakala 707 lagi cedera sejak pencerobohan Rusia bermula.Angka tersebut dilapor Pejabat Hak Asasi Manusia Pertubuhan Bangsa-Bangsa Bersatu dalam tempoh 24 Februari lalu hingga tengah malam Jumaat.Pejabat yang berpangkalan di Geneva itu berkata, pihaknya menggunakan metodologi yang ketat dan hanya melaporkan mangsa yang disahkan.

(Suasana pejabat UNHCR yang berpangkalan di Geneva)

Suruhanjaya Tinggi Pertubuhan Bangsa Bersatu bagi Pelarian (UNHCR) berkata, mereka percaya angka sebenar jauh lebih tinggi terutama di wilayah yang dikawal kerajaan (Ukraine) dan situasi tegang konflik sejak beberapa hari lalu."pihaknya juga berdepan isu penerimaan maklumat dari beberapa lokasi pertempuran yang tertangguh dan siasatan dan pengesahan bukti," katanyaFaktor tersebut menyebabkan usaha mengemaskini jumlah semasa korban konflik sedikit rumit dan memakan masa.


Netflix dan Tiktok sekat perkhidmatan di Rusia

NEW YORK, 7 Mac- Aplikasi Netflix dan TikTok menyekat semua perkhidmatannya di Rusia sejak semalam.Ini susulan selepas kerajaan negara itu bertindak menghalang orang ramai dan pihak media menyebarkan berita mengenai perang di Ukraine.Menurut jurucakap TikTok, Hilary McQuaide pengguna di Rusia kini tidak dapat memuat naik video atau siaran langsung, bahkan tidak dapat menonton video yang dimuat naik pengguna seluruh dunia."Berikutan undang-undang berita palsu yang baru diperkenalkan di Rusia, kami terpaksa menggantungkan perkhidmatan muat naik video atau siaran langsung sementara meneliti kesan keselamatan daripada undang-undang ini,"Bagaimanapun, perkhidmatan mesej dalam aplikasi kami tidak terkesan," jelas TikTok dalam satu kenyataan di Twitter, semalam.

McQuaide juga berkata, pengguna aplikasi itu di Rusia hanya boleh menggunakannya dalam mod paparan dan tidak lagi boleh melayari video baharu yang dimuat naik dari negara lain.

Ini demi menjaga kesalamatan kakitangan dan pengguna daripada hukuman jenayah.Dalam pada itu, Netflix turut memaklumkan penggantungan perkhidmatannya di Rusia, namun tidak memberikan perincian lanjut.Ia dipercayai untuk memulaukan Russia selepas semakin banyak syarikat multinasional menghentikan perkhidmatan kewangan penting dan produk teknologi.Ini susulan tindakan Barat melaksanakan sekatan ekonomi dan kemarahan global terhadap pencerobohan di Ukraine.Jumaat lalu, Presiden Rusia, Vladimir Putin meningkatkan tindakan terhadap pihak media dan individu yang tidak sependapat dengan Kremlin mengenai perang itu, dengan menyekat Facebook dan Twitter.Russia turut meluluskan undang-undang yang menjadikan penyebaran maklumat palsu mengenai perang di Ukraine, sebagai suatu bentuk jenayah.Undang-undang baharu itu, memperuntukkan hukuman penjara sehingga 15 tahun terhadap pihak yang menyebarkan maklumat yang bertentangan dengan naratif kerajaan Rusia berhubung perang berkenaan. -AP


Rakyat Malaysia di Rusia selamat, keadaan tenang - Kedutaan

KUALA LUMPUR, 6 Mac - Semua rakyat Malaysia termasuk pelajar di Rusia ketika ini berada dalam keadaan selamat kerana situasi keseluruhan di negara itu adalah tenang dan aman, menurut Kedutaan Besar Malaysia di Moscow.Kedutaan itu dalam kenyataan malam ini memaklumkan bagaimanapun, sesetengah rakyat Malaysia mungkin berdepan gangguan dalam mengakses perkhidmatan perbankan dan kewangan seperti Pindahan Dana Elektronik (EFT) dari Malaysia ke akaun mereka dengan bank tertentu di Persekutuan Rusia.Kenyataan itu menyebut pihak berkuasa Rusia sudah meneliti perkara tersebut kerana Bank Pusat Rusia telah memberi jaminan kepada orang ramai bahawa Ruble (mata wang Rusia) boleh terus didapati dan diakses.“Institusi sama telah mengambil langkah untuk memastikan kecairan domestik adalah mencukupi yang membolehkan orang ramai lebih mudah mengakses wang tunai.“Rakyat Malaysia yang masih berdepan kesulitan perbankan EFT dengan akaun Rusia mereka, atau/dan memerlukan bantuan konsular dinasihatkan menghubungi kedutaan melalui hotline dan e-mel khas kami (This email address is being protected from spambots. You need JavaScript enabled to view it.),” menurut kenyataan itu.

Kedutaan akan terus berhubung rapat dengan pihak berkuasa Rusia yang berkaitan dan akan terus menasihati rakyat Malaysia mengenai perkembangan lanjut melalui saluran khas terbabit.Rakyat Malaysia juga dinasihatkan supaya bertenang dan meneruskan rutin mereka kerana perkhidmatan awam berjalan seperti biasa manakala barangan serta perkhidmatan yang diperlukan masih boleh didapati, harga berpatutan dan boleh diakses. - BERNAMA


Masalah perbankan: Rakyat Malaysia di Russia boleh hubungi kedutaan

PUTRAJAYA, 7 Mac - Pelajar Malaysia di Rusia yang menghadapi masalah transaksi perbankan dan kewangan atau memerlukan bantuan konsular boleh menghubungi Kedutaan Malaysia di Moscow.Terdapat masalah dilaporkan berkaitan perbankan dan transaksi kewangan dari Malaysia ke beberapa akaun bank pelajar di Rusia berikutan gangguan perkhidmatan Pemindahan Dana Elektronik (EFT). Dalam satu kenyataan, Kementerian Luar menasihati pelajar terlibat supaya menghubungi Kedutaan secepat mungkin.

"Pelajar Malaysia yang masih menghadapi gangguan EFT atau memerlukan bantuan konsular perlu menghubungi kedutaan melalui e-mel khusus This email address is being protected from spambots. You need JavaScript enabled to view it. dan talian hotline (+79067461333/ +79651222746/ +79035666101/ +79035048666).Buat masa ini, terdapat 861 rakyat Malaysia di Rusia, termasuk 784 pelajar,"Kementerian akan terus memantau perkembangan terkini dan akan berhubungan dengan pelajar Malaysia di Rusia untuk memastikan kesejahteraan mereka dijaga dengan baik, " Menurut kenyataan itu.


Rusia umum gencatan senjata, benarkan penduduk bandar Mariupol dan Volnovakha berpindah

MOSCOW, 5 Mac- Kementerian Pertahanan Rusia mengumumkan gencatan senjata pada Sabtu bagi membolehkan penduduk di dua bandar Ukraine yang dikepung tentera Rusia, termasuk bandar pelabuhan strategik Mariupol, berpindah."Hari ini, 5 Mac, dari 10 pagi waktu Moscow pihak Rusia mengisytiharkan rejim berdiam diri dan membuka koridor kemanusiaan untuk orang awam keluar dari Mariupol dan Volnovakha," katanya.Menurut agensi berita Rusia, kementerian menjelaskan, lokasi koridor kemanusiaan dan pintu keluar telah ditentukan dalam persetujuan dengan pihak berkuasa Ukraine.

Pengumuman itu dibuat selepas Datuk Bandar Mariupol, Vadim Boychenko memaklumkan bandar tersebut berada di bawah sekatan dan meminta koridor kemanusiaan diwujudkan.Ia sejurus selepas pasukan pemisah pro-Rusia dan tentera Rusia memaklumkan bandar itu telah dikepung.

(Pantai laut Azov di bandar pelabuhan perindustiran Mariupol / foto AFP)

Mariupol, sebuah bandar yang mempunyai kira-kira 450,000 penduduk di Laut Azov merupakan bandar pelabuhan strategik yang membenarkan akses maritim yang penting.Setelah bandar itu ditawan Rusia, tentera Moscow datang dari semenanjung Crimea bersama tentera Donbas yang dikawal oleh pemisah.Volnovakha pula ialah sebuah bandar dengan kira-kira 20,000 orang yang terletak berhampiran bekas barisan hadapan Ukraine dengan pemisah yang disokong Rusia dan sekitar 60 kilometer dari Donetsk. -AFP


Belanjawan ketenteraan China meningkat 7.1 peratus tahun ini

BEIJING, 5 Mac- Belanjawan ketenteraan China yang merupakan kedua terbesar di dunia selepas Amerika Syarikat (AS) dijangka meningkat sebanyak 7.1 peratus pada 2022.Laporan belanjawan kerajaan memaklumkan, kira-kira ¥1.45 trilion ($230 bilion) telah diperuntukkan untuk pertahanan negara.Peningkatan itu melebihi kenaikan sebanyak 6.8 peratus pada tahun lepas dan ia selari dengan pertumbuhan umum dalam beberapa tahun kebelakangan ini.Ia melebihi sasaran pertumbuhan Keluaran Dalam Negara Kasar (KDNK) tahunan Beijing sebanyak 5.5 peratus yang diumumkan secara berasingan oleh Perdana Menteri, Li Keqiang pada Sabtu."Beijing akan meningkatkan latihan ketenteraan dan kesediaan bertempur selain kekal teguh dan fleksibel dalam perjuangan untuk menjaga kedaulatan, keselamatan serta kepentingan pembangunan China" katanya pada ucapan pembukaan sesi parlimen 'rubber-stamp' tahunan China.

Beijing telah membelanjakan berbilion dolar dalam usaha pemodenan pertahanannya sejak beberapa tahun kebelakangan ini.Ia bertujuan mentransformasi tentera China supaya menjadi pasukan bertaraf dunia yang setanding Amerika Syarikat dan kuasa Barat lain.Ketegangan ketenteraan telah meningkat secara mendadak sepanjang tahun lalu antara China dan pesaingnya termasuk AS dan India.Belanjawan ketenteraan Beijing masih jauh lebih rendah berbanding Washington yang memperuntukkan $700 bilion untuk perbelanjaan pertahanan 2022.Presiden China, Xi Jinping bulan lalu menyeru tentera untuk menjalankan ujian berorientasikan pertempuran dan meningkatkan kapasiti untuk hal ehwal perang yang bijak, berasaskan maklumat.Sepanjang tahun lalu, China telah menjalankan dua ujian penerbangan peluru berpandu balistik hipersonik.


Samsung gantung penghantaran ke Rusia

SEOUL, 5 Mac- Samsung Electronics (Samsung) telah menggantung penghantarannya ke Rusia, mengambil kira perkembangan geopolitik susulan pencerobohan negara tersebut ke atas Ukraine.Gergasi teknologi Korea Selatan itu menerusi kenyataan memaklumkan, tindakan berkenaan diambil selepas Apple memutuskan hubungan dengan Rusia."Kami terus memantau secara aktif situasi kompleks ini untuk menentukan langkah seterusnya," kata Samsung yang merupakan pembuat cip memori terbesar di dunia dan penjual telefon pintar terkemuka di Rusia.

Keputusan itu dibuat ketika Barat, pertubuhan sukan dan syarikat-syarikat terkemuka melaksana sekatan ke atas Rusia sebagai hukuman pencerobohannya di Ukraine.Samsung menguasai lebih daripada 30 peratus pasaran telefon pintar di Rusia yang merupakan empat peratus jumlah pendapatan globalnya.Jualan semikonduktor di Rusia menyumbang kurang daripada 0.1 peratus daripada keuntungan Samsung.


Seorang lagi wartawan jenayah dibunuh, kes ke-7 tahun ini di Mexico

MEXICO CITY, 5 Mac- Seorang wartawan terbunuh pada Jumaat di utara Mexico menjadikan ia adalah pembunuhan ketujuh tahun ini.Mexico dikenali sebagai salah satu negara paling berbahaya di dunia untuk wartawan dan media.Ia sekali gus mendorong gesaan daripada kumpulan hak asasi manusia supaya pihak berkuasa menamatkan budaya pesalah bebas daripada hukuman.“Saya mengecam perbuatan yang dilakukan terhadap Juan Carlos Muniz, seorang pekerja di portal berita Testigo Minero yang telah dibunuh,” tweet gabenor negeri utara Zacatecas, David Monreal.Beliau berkata bahawa pendakwa raya telah diarahkan untuk mencari pelaku pembunuhan itu di Fresnillo, sebuah bandar yang terletak di kawasan yang terkenal dengan perlombongan perak juga, dalam beberapa tahun kebelakangan ini, keganasan berkaitan kartel.Zacatecas ialah salah satu negeri Mexico yang paling teruk dilanda keganasan dadah, disebabkan perang antara kartel Generasi Baharu Sinaloa dan Jalisco untuk mengawal laluan penyeludupan dadah yang menguntungkan ke Amerika Syarikat.Testigo Minero mengecam pembunuhan wartawannya dan menuntut pihak berkuasa mengenal pasti mereka yang bertanggungjawab."Pembunuhan pengecut rakan sekerja dan rakan kami telah mengejutkan sebahagian besar masyarakat Fresnillo dan negeri ini, serta profesion kewartawanan," kata media itu.

(Juan Carlos Muniz ditembak mati ketika sedang memandu kereta putih yang juga merupakan teksi kira-kira pukul 2.47 petang/Reuters)

Pejabat pendakwa raya Zacatecas berkata mereka telah membuka siasatan ke atas pembunuhan itu.Kira-kira 150 wartawan telah dibunuh di Mexico sejak 2000, dan hanya sebahagian kecil daripada jenayah itu telah disabitkan dengan kesalahan, menurut pemerhati media Reporters Without Borders (RSF).Bulan lalu Setiausaha Negara Amerika Syarikat Antony Blinken menyuarakan kebimbangan mengenai rentetan pembunuhan dan menyeru "kebertanggungjawaban dan perlindungan yang lebih besar untuk wartawan Mexico."Bagaimanapun, Presiden Andres Manuel Lopez Obrador menyifatkan kenyataan diplomat tertinggi AS itu sebagai "mengganggu" dan mengatakan bahawa dia nampaknya telah "tersalah maklumat."Negara yang mempunyai 126 juta penduduk, dilanda keganasan berkaitan kartel dadah, menduduki tempat ke-143 daripada 180 negara dalam Indeks Kebebasan Akhbar Dunia RSF.Memandangkan gaji yang rendah, pekerja media di Mexico biasanya turut mempunyai sumber pendapatan lain, seperti dalam kes Muniz yang juga bekerja sebagai pemandu teksi, menurut Testigo Minero.Lebih 340,000 orang telah dibunuh di seluruh Mexico sejak kerajaan mengerahkan tentera dalam perang melawan dadah pada 2006, menurut angka rasmi.- REUTERS


Pengguna internet di Eropah tidak dapat akses akibat serangan siber, berkait rapat konflik Rusia-Ukraine

PARIS, 5 Mac - Ribuan pengguna internet seluruh Eropah kini tidak dapat mengakses kemudahan tersebut, dipercayai akibat serangan siber yang berkait rapat operasi ketenteraan Rusia ke atas Ukraine. Penyedia perkhidmatan internet, Orange mendedahkan kira-kira 9,000 pelanggan anak syarikatnya Nordnet di Perancis tidak lagi boleh menggunakan kemudahan tersebut. Perkara sama turut disahkan syarikat induk perkhidmatan internet Bigblu -- Eutelsat, apabila satu pertiga daripada 40,000 pelanggan antaranya di Jerman, Perancis, Hungary, Greece, Itali dan Poland turut terjejas.

Pakar ketenteraan dan siber bimbang, konflik antara Rusia dan Ukraine mencetuskan serangan siber secara besar-besaran yang akan memberi kesan buruk di seluruh dunia. Syarikat keselamatan siber memerhatikan serangan di Ukraine menggunakan virus pemusnah data baharu di mana kesan sebenar belum diketahui. - AFP


Lagi ‘projektil tidak dikenali’ dilancarkan dari Pyongyang

(Siaran televisyen pagi ini menunjukkan gambar fail ujian peluru berpandu terdahulu selepas Korea Utara melancarkan sekurang-kurangnya satu projektil tidak dikenali hari ini/AFP)

SEOUL, 5 Mac- Korea Utara sekali lagi melancarkan ‘projektil tidak dikenali’, menurut sumber tentera Korea Selatan. Ia ujian senjata seumpamanya untuk kali ke-9 pada tahun ini oleh negara yang memiliki senjata nuklear itu.

“Korea Utara melancarkan projektil tidak dikenali ke arah timur,” kata Ketua Turus Bersama Korea Selatan dalam satu kenyataan yang tidak memberi perincian lanjut mengenai ujian tersebut.

Januari lalu, Pyongyang telah melakukan tujuh kali ujian senjata yang belum pernah dilakukan sebelum ini termasuk peluru berpandu paling berkuasa sejak ujian terakhir pada 2017.

Pemimpin utama Kim Jong Un dilaporkan bertindak sedemikian sebagai provokasi atas tindakan Presiden Amerika Syarikat, Donald Trump.

Sejak itu usaha diplomasi terhenti dan meskipun dikenakan sekatan antarabangsa, Pyongyang terus menggandakan program pembangunan ketenteraan negara.

Januari lalu, Korea Utara mengancam untuk menghentikan moratorium ujian senjata jarak jauh dan nuklear yang mereka putuskan sendiri.

Isnin lalu, Pyongyang mengesahkan telah menjalankan satu ujian penting ke arah pembangunan satelit peninjau, sehari selepas Seoul dan Tokyo menyatakan mereka telah mengesan pelancaran peluru berpandu balistik. -AFP


Konflik Rusia - Ukraine: Loji nuklear milik Ukraine jadi sasaran terbaharu

ENERHODAR, 5 Mac - Loji nuklear milik Ukraine menjadi sasaran terbaharu susulan konflik Rusia - Ukraine.Loji berkenaan merupakan yang terbesar di Eropah terbakar awal pagi.Bagaimanapun menurut pasukan kecemasan Ukraine, mereka berjaya memadamkan kebakaran yang tercetus di bangunan Loji Nuklear Zaporizhzhia kira-kira pukul 6.20 pagi waktu tempatan.Tiada kemalangan jiwa dilaporkan dalam perkembangan terbaharu itu.Menurut pasukan kecemasan Ukraine lagi, mereka berjaya memadamkan kebakaran setelah tentera Rusia memberi kebenaran untuk memasuki kawasan berkenaan.Sementara itu, jurucakap Loji Nuklear berkata, reaktor tersebut dalam pengubahsuaian dan tidak beroperasi namun terdapat bahan nuklear didalamnya.Loji Nuklear Zaporizhzhia membekalkan 40 peratus tenaga kepada Ukraine dan menempatkan 6 reaktor.Secara keseluruhan Ukraine mempunyai 15 reaktor nuklear.

(Ketua Pengarah IAEA, Rafael Grossi pada sidang media khas mengenai keadaan Loji Nuklear Zaporizhzhia di Ukraine/AFP)

Sekiranya satu daripada reaktor tersebut terbakar, ia boleh mengakibatkan bencana terburuk di Eropah berbanding peristiwa letupan loji nuklear Chernobyl.Loji Nuklear Zaporizhzhia terletak di selatan Ukraine dan 525 kilometer dari Chernobyl.Sementara itu, pihak agensi Nuklear Ukraine pada Jumaat menyebut tiada kebocoran radiasi akibat kebakaran loji Zaporizhzhia.Tambah agensi itu, tiada sebarang perubahan dikesan di kawasan berkenaan.Perkara yang sama turut dilaporkan kepada Agensi Tenaga Atom Antarabangsa (IAEA) menerusi Twitter yang menjelaskan kebakaran tidak menjejaskan loji nuklear.


Angka korban serangan bom di Peshawar terus meningkat

PESHAWAR, 5 Mac - Angka korban terus meningkat kepada 56 orang manakala 194 lagi cedera dalam serangan pengebom bunuh diri di sebuah masjid Syiah di bandar Peshawar, barat laut Pakistan.

Letupan di kawasan Kocha Risaldar, yang terletak kira-kira 190 kilometer di barat Islamabad, berlaku sebelum solat Jumaat.Saksi kejadian mendakwa seorang lelaki melepaskan tembakan ke arah dua anggota polis sebelum dia memasuki masjid, dan kemudian berlaku letupan yang sangat kuat.Insiden berlaku pada hari pertama perlawanan Test kriket di Rawalpindi antara Pakistan dengan Australia.

(Keadaan selepas berlakunya letupan di luar sebuah masjid di bandar Peshawar, barat laut Pakistan)

Australia belum pernah mengadakan perlawanan di negara itu dalam tempoh suku abad kerana isu keselamatan.Jurucakap Hospital Lady Reading di Peshawar, mengesahkan angka kematian seramai 30 individu dan memaklumkan beberapa hospital mengisytiharkan darurat.Letupan turut memecahkan tingkap di bangunan berhampiran.


Menteri Luar ASEAN gesa gencatan senjata segera di Ukraine

(Askar Ukraine memegang peluru anti-kereta kebal di Timur Laut Kiev/Foto Aris Messinis AFP)

JAKARTA, 4 Mac - Menteri Luar ASEAN menggesa gencatan senjata segera atau perjanjian pelucutan senjata dan pelanjutan dialog politik yang akan membawa kepada keamanan yang mampan di Ukraine.Gesaan itu dibuat selepas Sidang Khas Kecemasan Ke-11 Perhimpunan Agung Pertubuhan Bangsa-Bangsa Bersatu (PBB) menerima pakai resolusi "Keganasan Terhadap Ukraine".Resolusi itu menuntut bahawa "Persekutuan Rusia segera menghentikan kekerasan terhadap Ukraine dan menghindari sebarang ancaman atau penggunaan kekerasan yang melanggar undang-undang terhadap mana-mana negara anggota PBB."Dalam satu kenyataan pada Khamis, menteri-menteri luar menekankan kepentingan gencatan senjata bagi membolehkan rundingan untuk menangani krisis semasa dan mengelak penderitaan terhadap orang awam yang meluas.

"Menteri Luar ASEAN amat bimbang dengan keadaan yang semakin tegang dan keadaan kemanusiaan yang semakin buruk akibat tindakan ketenteraan yang berterusan di Ukraine," menurut satu kenyataan yang disiarkan di laman web ASEAN.Menteri-menteri Luar itu juga mengulangi keyakinan mereka bahawa masih ada ruang dialog damai bagi mengelakkan keadaan tidak terkawal dan menghentikan peningkatan jumlah kerugian dan korban awam dan tentera, serta kesan negatif yang dirasai di seluruh dunia.“ASEAN bersedia untuk memudahkan, dalam apa cara sekalipun, dialog damai antara pihak yang berkenaan,” kata kenyataan itu. - BERNAMA


Presiden Ukraine mahu sekatan lebih tegas, Ketua IAEA tawar diri ke Ukraine

(Tentera Ukraine mengambil bahagian dalam latihan taktikal di bandar ‘hantu’ Pripyat, berhampiran Loji Nuklear Chernobyl pada 4 Februari 2022/AFP)

KIEV, 4 Mac- Presiden Ukraine, Volodymyr Zelenksy mahu sekatan lebih tegas terhadap musuh ketatnya Moscow selepas tentera Rusia bertindak menyerang dan merampas sebuah loji nuklear.

“Sekatan semula lebih ketat dan segera perlu dikenakan terhadap negara pengganas nuklear, tegas Zelensky tatkala kebimbangan bahawa pertempuran di loji Zaporizhzhia itu boleh mencetuskan insiden nuklear.

Sementara itu, Ketua badan pemantau nuklear Pertubuhan Bangsa Bersatu (PBB) menawarkan diri ke Chernobyl untuk berunding dengan Rusia dalam memastikan keselamatan tapak nuklear Ukraine.

Tawaran itu dibuat beberapa jam selepas pasuka tentera Rusia merampas loji janakuasa terbesar Eropah di Zaporizhzhia.

(Gambar Loji Nuklear Chernobyl diambil pada 8 Disember 2020)

Terdahulu berlaku pertempuran antara tentera Rusia dengan tentera Ukraine yang mencetuskan kebakaran dan kebimbangan berlaku insiden nuklear.

“Saya telah menyatakan kepada Persekutuan Rusia dan Ukraine bahawa saya bersedia untuk pergi ke Chernobyl secepat mungkin," kata Ketua Pengarah Agensi Tenaga Atom Antarabangsa (IAEA), Rafael Grossi kepada media.

“Kedua dua pihak sedang mempertimbang kebenaran,” tambahnya.

Menurut Grossi, lawatan itu bertujuan untuk berbincang dengan kedua dua pihak tentang ‘rangka kerja’ bagi menjaga keselamatan serta fungsi loji nuklear Ukraine itu.

Pada 24 Februari, Rusia mula merampas tapak bencana Chernobyl 1986, menyebabkan ratusan orang mati dan menyebarkan pencemaran radioaktif ke seluruh Eropah.


11 maut, 5 cedera akibat letupan mercun

PATNA, 4 Mac- Sekurang-kurangnya 11 orang terbunuh di timur India selepas letupan besar berlaku di sebuah rumah yang dijadikan lokasi pembuatan mercun haram.Majistret tempatan daerah Bhagalpur di negeri Bihar timur, Subrat Kumar Sen berkata, letupan pada Khamis turut memusnahkan empat buah rumah."Bunyi letupan kedengaran sejauh 15 kilometer, sebelas terbunuh dan lima lagi yang cedera sedang menjalani rawatan,” katanya.

Jengkaut dan kren sedang membersihkan timbunan serpihan besar, dengan peluang tipis menemui mangsa yang tertimbus.Perdana Menteri, Narendra Modi mengucapkan takziah atas insiden berkenaan.Beliau memaklumkan, pihak pentadbiran menyediakan segala bantuan dalam operasi menyelamat.Letupan adalah perkara biasa di bengkel mercun haram di seluruh India, kebanyakannya tidak mematuhi keperluan keselamatan asas dan beroperasi tanpa permit.Pada 2019, 18 orang terbunuh dalam satu letupan di sebuah kilang mercun di negeri utara Punjab. -AFP